PATVIRTINTA

Prienų rajono savivaldybės tarybos

2020 m. d.

sprendimu Nr.

**PRIENŲ RAJONO SAVIVALDYBĖS 2020 METŲ SOCIALINIŲ PASLAUGŲ PLANAS**

**I. ĮVADAS**

**1. Bendra informacija**

Prienų rajono savivaldybės 2020 metų socialinių paslaugų planas (toliau – Planas) parengtas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų planavimo metodikos patvirtinimo“, Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“ ir kitais socialines paslaugas reglamentuojančiais teisės aktais.

Planas atitinka Lietuvos Respublikos socialinės apsaugos ir darbo ministerijos iškeltą strateginį tikslą: „siekti efektyvios socialinės apsaugos, sudarant palankias sąlygas šeimoms, bei užtikrinti socialiai pažeidžiamų gyventojų grupių socialinę integraciją“, Prienų rajono savivaldybės tarybos sprendimu patvirtinto Prienų rajono savivaldybės 2020–2022 metų strateginio veiklos plano 2 prioriteto 2.3 tikslą: „užtikrinti efektyvų, kokybišką ir rajono gyventojų poreikius atitinkantį socialinių ir sveikatos paslaugų teikimą“, Socialinės paramos ir sveikatos apsaugos paslaugų kokybės gerinimo programos tikslą: „organizuoti ir užtikrinti valstybės socialinės ir sveikatos politikos įgyvendinimą, mažinti socialinę atskirtį rajone“.

Rengiant Planą, naudoti Statistikos departamento prie LR Vyriausybės, Užimtumo tarnybos Kauno klientų aptarnavimo departamento Prienų skyriaus, Prienų rajono savivaldybės administracijos Socialinės paramos ir sveikatos skyriaus, Prienų rajono savivaldybės socialinių paslaugų centro, Prienų globos namų, Prienų rajono Jiezno paramos šeimai centro, neįgaliųjų draugijų, nevyriausybinių organizacijų, pirminės sveikatos priežiūros centrų, kitų socialinių įstaigų pateikti duomenys.

**2. Socialinių paslaugų teikimo ir plėtros tikslai**

Socialinių paslaugų tikslas – sudaryti sąlygas asmeniui (šeimai) ugdyti ir stiprinti gebėjimus ir galimybes spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės saugumui užtikrinti.

Socialinių paslaugų plėtros tikslai:

1. Gerinti teikiamų socialinių paslaugų kokybę ir skatinti socialiai pažeidžiamų asmenų integraciją į visuomenę;

2. Teikti socialines paslaugas žmogaus gyvenamojoje aplinkoje ir užtikrinti, kad pagalba pasiektų visus jos reikalingus asmenis;

3. Didinti socialinių paslaugų prieinamumą, plėtojant socialinės priežiūros paslaugas;

4. Vystyti dienos socialinės globos paslaugas institucijoje ir asmens namuose;

5. Užtikrinti teikiamų socialinių paslaugų tęstinumą, skatinant ir remiant socialinių paslaugų įstaigų veiklą;

6. Vystyti kompleksinių paslaugų teikimą šeimai įtraukiant į paslaugų teikimą nevyriausybines organizacijas (toliau – NVO);

7. Nuosekliai vykdyti institucinės globos pertvarkos planą;

8. Prevencinėmis ir informacinėmis priemonėmis siekti Savivaldybės bendruomenės socialinio saugumo užtikrinimo;

9. Siekiant gerinti socialinių paslaugų kokybę, skatinti Savivaldybės socialinės paskirties įstaigose ir seniūnijose dirbančius socialinius darbuotojus kelti profesinę kvalifikaciją;

10. Skatinti savanorišką veiklą.

**3. Socialinių paslaugų plano rengėjai**

Sandra Mekionienė, Prienų rajono savivaldybės administracijos Socialinės paramos ir sveikatos skyriaus vedėja;

Gitana Sabaliauskienė, Prienų rajono savivaldybės administracijos Socialinės paramos ir sveikatos skyriaus vyriausioji specialistė;

Inga Barkauskienė, Prienų globos namų direktorė;

Liuda Šeškuvienė, Prienų rajono savivaldybės socialinių paslaugų centro direktoriaus pavaduotoja socialiniams reikalams;

Jūratė Virginija Žukauskienė, Prienų rajono Jiezno paramos šeimai centro direktorė.

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

Bendras gyventojų skaičius Prienų rajono savivaldybės teritorijoje kasmet tendencingai mažėja.

2019 m. Prienų rajono savivaldybėje buvo 26,1 tūkst. gyventojų, iš jų 15,6 tūkst. (60 proc.) darbingo amžiaus asmenų, 3,8 tūkst. (14,5 proc.) vaikų iki 15 metų, 6,8 tūkst. (26,0 proc.) pensinio amžiaus gyventojų.

|  |  |  |  |  |
| --- | --- | --- | --- | --- |
| Statistiniai rodikliai | 2017-01-01 | 2018-01-01 | 2019-01-01 | Pokytis +, -  lyginant su praėjusiais metais |
| Gyventojų skaičius | 27121 | 26492 | 26112 | -1009 |
| Iš jų: |  |  |  |  |
| Gyventojai (0–15metų) amžiaus | 3904 | 3830 | 3775 | -129 |
| Darbingo amžiaus gyventojų skaičius | 16236 | 15776 | 15556 | -680 |
| Pensinio amžiaus gyventojų skaičius | 6981 | 6886 | 6781 | -200 |
| Demografinės senatvės koeficientas | 169 | 171 | 172 | +3 |

**4.1. Gyventojų socialinių paslaugų poreikius lemiantys veiksniai**

Demografinės situacijos ir gyventojų amžiaus struktūros pokyčiai turi įtakos naujų socialinių problemų atsiradimui ir dėl to auga naujų socialinių paslaugų poreikis. Mažėjant bendram gyventojų skaičiui, senyvo amžiaus asmenų daugėja, o tai, be abejo, lemia socialinių paslaugų poreikio augimą. Didėjantį socialinių paslaugų poreikį lemia ir tai, kad paskutiniais metais daugėja šeimų, dėl įvairių priežasčių negalinčių, o kartais tiesiog nenorinčių globoti ir slaugyti neįgalių senyvo amžiaus tėvų. Galima daryti prielaidą, kad pagrindinė šio reiškinio priežastis yra vis didėjantis socialinių ryšių nykimas ir darbingo amžiaus asmenų emigracija į užsienį (tai lemia vis mažesnę šeimos paramą senyvo amžiaus asmenims ir neįgaliesiems). Dėl šios priežasties paklausiausios socialinės paslaugos būtų senyvo amžiaus asmenų ir suaugusių asmenų su negalia pagalbos į namus paslaugos, dienos, trumpalaikės socialinės globos ir ilgalaikės socialinės globos paslaugos, paslaugos asmenims, turintiems proto ar psichinę negalią.

Svarbu, kad teikiamos paslaugos padėtų išspręsti iškilusias socialines problemas ir užtikrintų žmonių socialinę integraciją, socialinės atskirties mažinimą.

Didelė socialinių paslaugų gavėjų grupė – šeimos, kurioms taikoma atvejo vadyba, ir jose augantys vaikai. Šiose šeimose vyraujančios problemos: piktnaudžiavimas alkoholiu, ilgalaikis nedarbas, šeimyninių santykių nestabilumas, naudojama fizinė ir psichologinė prievarta tarp partnerių ir prieš vaikus. Didėja socialinių įgūdžių ugdymo ir palaikymo minėtoms šeimoms poreikis.

Šeima, kuriai taikoma atvejo vadyba, – tai šeima, kurioje vyrauja krizė dėl to, kad vienas ar keli šeimos nariai piktnaudžiauja alkoholiu, narkotinėmis, psichotropinėmis ar toksinėmis medžiagomis arba (ir) yra priklausomi nuo azartinių lošimų, arba (ir) dėl turimos negalios, skurdo, socialinių įgūdžių stokos negali ar nemoka prižiūrėti vaikų, arba (ir) naudoja psichologinę, fizinę ar seksualinę prievartą, arba (ir) gaunamą valstybės paramą panaudoja ne šeimos interesams. Pagrindinė įrašymo į minėtų šeimų apskaitą priežastis yra tėvų girtavimas bei socialinių įgūdžių stoka, negebėjimas tinkamai pasirūpinti vaikais.

Šeimose, kurioms taikoma atvejo vadyba, dėl menko tėvų išprusimo, dorovinių vertybių nuosmukio, nesugebėjimo bei nepajėgumo prisitaikyti prie kintančių socialinių bei ekonominių sąlygų formuojamos ne savarankiškos bei harmoningos asmenybės, o savo jėgomis nepasitikintys, nesaugiai besijaučiantys asmenys.

**Prienų rajono savivaldybės įrašymo į šeimų, kurioms taikoma atvejo vadyba,**

**apskaitą priežastys**

|  |  |  |  |
| --- | --- | --- | --- |
| **Socialinės rizikos šeimų įrašymo į apskaitą priežastys** | **2017 m.** | **2018 m.** | **2019 m.** |
| Girtavimas | 79 | 82 | 80 |
| Socialinių įgūdžių stoka, negebėjimas tinkamai rūpintis vaikais | 109 | 111 | 113 |
| Fizinė ar seksualinė prievarta šeimoje | - | - | 4 |
| Vaikams nustatyta laikinoji globa | 2 | 2 | 3 |
| Kitos priežastys | - | - | - |
| Teismo sprendimu tėvams laikinai apribota tėvų valdžia ir vaikui nustatyta nuolatinė globa | - | - | 2 |

**Šeimų, kurioms taikoma atvejo vadyba, statistika**

|  |  |  |  |
| --- | --- | --- | --- |
|  | **2017 m.** | **2018 m.** | **2019 m.** |
| 1. Šeimų, esančių apskaitoje, skaičius | 190 | 195 | 168 |
| 2. Šeimose augančių vaikų skaičius | 392 | 412 | 324 |
| 3. Šeimų, įrašytų į apskaitą per metus, skaičius (jose augančių vaikų skaičius) | 29 (47) | 15 (16) | 73 (153) |
| 3.1. Šeimos, įrašytos į apskaitą dėl girtavimo ir vaiko nepriežiūros (per metus) | 12 | 82 | 48 |
| 3.2. Šeimos, įrašytos į apskaitą dėl socialinių įgūdžių stokos, dėl negebėjimo tinkamai rūpintis vaikais (per metus) | 14 | 111 | 25 |
| 3.3. Šeimos, įrašytos į apskaitą dėl to, kad vaikui nustatyta laikinoji globa (per metus) | 3 | 2 | - |
| 4. Šeimų, išbrauktų iš apskaitos per metus, skaičius | 24 | 19 | 97 |
| 4.1. Šeimos, išbrauktos iš apskaitos, nes šeimoje neliko nepilnamečių vaikų (vaikas tapo pilnamečiu, emancipuotas arba sudarė santuoką, mirė, neterminuotai apribota tėvų valdžia ir vaikui nustatyta nuolatinė globa) | 12 | 4 | 20 |
| 4.2. Šeimos, išbrauktos iš apskaitos, nes išnyko priežastys, dėl kurių šeima buvo įrašyta į apskaitą | 7 | 13 | 66 |
| 4.3. Šeimos, išbrauktos iš apskaitos, nes išvyko gyventi į kitą savivaldybę (užsienio valstybę) | 4 | 2 | 11 |
| 4.4. Mirė abu tėvai arba vienas iš tėvų ir vaikui nustatyta globa | 1 | - | - |

Prienų rajono savivaldybėje 2017–2019 m. kito šeimų, kurioms taikoma atvejo vadyba, skaičius: 2017 m. – 190 šeimų, 2018 m. – 195 šeimos, 2019 m. – 168 šeimos.

Lyginant su 2018 metais, per ataskaitinį laikotarpį bendras šeimų, kurioms teikiamos socialinės paslaugos, auginančių vaikus, skaičius sumažėjo. Per metus į tokių šeimų, auginančių vaikus, apskaitą (toliau – apskaitą) buvo įrašyta 73 šeimos, išbraukta iš apskaitos – 97 šeimos. Daugiau kaip pusė šeimų į apskaitą įrašytos dėl socialinių įgūdžių stokos ir negebėjimo tinkamai pasirūpinti vaikais. Kita dalis šeimų į apskaitą pateko dėl girtavimo ir vaikų nepriežiūros. Per 2019 metus iš apskaitos išbraukta 20 šeimų, nes šeimoje neliko nepilnamečių vaikų (vaikai tapo pilnamečiais arba tėvams neterminuotai buvo apribota tėvų valdžia ir vaikui nustatyta nuolatinė globa). Per metus 66 šeimos išbrauktos iš apskaitos dėl to, kad išnyko įrašymo į ją priežastys. 2019 m. 11 šeimų išvyko gyventi į kitas savivaldybes ar užsienio valstybes.

Šeimos, kurioms taikoma atvejo vadyba, išlieka didele problema, kuriai spręsti yra reikalingos papildomos lėšos (socialinių darbuotojų, dienos centrų ir pan. išlaikymas). Visa tai didina viešųjų socialinių paslaugų poreikį.

**5. Esamos socialinių paslaugų infrastruktūros savivaldybėje analizė**

Savivaldybėje teikiamos šios socialinės paslaugos:

- bendrosios socialinės paslaugos (informavimas, konsultavimas, tarpininkavimas ir atstovavimas, maitinimo organizavimas, aprūpinimas būtiniausiais drabužiais ir avalyne, transporto organizavimas, sociokultūrinės paslaugos, asmeninės higienos ir priežiūros paslaugų organizavimas, kitos bendrosios socialinės paslaugos);

- specialiosios socialinės paslaugos, kurios skirstomos į socialinę priežiūrą (pagalba į namus, socialinių įgūdžių ugdymas ir palaikymas ir kt.) ir socialinę globą (dienos, trumpalaikė ir ilgalaikė socialinė globa).

Pagrindinis socialinių paslaugų organizatorius yra Prienų rajono savivaldybė. Paslaugos teikiamos visoms pagrindinėms socialinių paslaugų gavėjų grupėms, t. y. vaikams, likusiems be tėvų globos, vaikams iš šeimų, kurioms taikoma atvejo vadyba, ir jų šeimoms, neįgaliems asmenims, senyvo amžiaus asmenims ir jų šeimos nariams, rizikos grupės asmenims ir jų šeimoms.

|  |  |  |  |  |  |
| --- | --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius | |
| iš viso | iš jų finansuojamų Savivaldybės |
| 1. | Pirminės sveikatos priežiūros centrai | VšĮ Prienų rajono pirminės sveikatos priežiūros centras | Savivaldybė | - | - |
| VšĮ Jiezno pirminės sveikatos priežiūros centras | Savivaldybė | 14 | 14 |
| VšĮ Balbieriškio pirminės sveikatos priežiūros centras | Savivaldybė | 10 | 10 |
| VšĮ Veiverių pirminės sveikatos priežiūros centras | Savivaldybė | 10 | 10 |
|  | | |
| 2. | Kitos socialinių paslaugų įstaigos | Prienų rajono savivaldybės socialinių paslaugų centras:  - pagalba į namus  - socialinių įgūdžių ugdymas ir palaikymas  - integrali pagalba  - kompleksinės paslaugos šeimai  - asmeninio asistento paslauga  - dienos užimtumas centre | Savivaldybė | 130  168  25  250  10  50 | 130  -  25  250  10  50 |
| 3. | Globos namai | Prienų globos namai | Savivaldybė | 210 | 75 |
|  | Paramos šeimai centras | Prienų rajono Jiezno paramos šeimai centras | Savivaldybė | 12 | 12 |
| 4. | Globos centras | Prienų rajono Jiezno paramos šeimai centras | Savivaldybė |  |  |
| 5. | Klebiškio bendruomeniniai vaikų globos namai | Prienų rajono Jiezno paramos šeimai centro filialas | Savivaldybė | 8 | 8 |
| 6. | Ašmintos bendruomeniniai vaikų globos namai | Prienų rajono Jiezno paramos šeimai centro filialas | Savivaldybė | 8 | 8 |
| 7. | Pakuonio bendruomeniniai vaikų globos namai | Prienų rajono Jiezno paramos šeimai centro filialas | Savivaldybė | 8 | 8 |
| 8. | Vaikų dienos centras | Prienų rajono Jiezno paramos šeimai centras | Savivaldybė | 34 | 34 |
| 9. | Vaikų dienos centras | Prienų rajono socialinių paslaugų centras | Savivaldybė | 45 | 45 |
| 10. | Vaikų dienos centras | Prienų bendruomenė | Savivaldybė | 45 | 45 |
| 11. | Vaikų dienos centras | Išlaužo seniūnijos  bendruomenės šeimos centras | Savivaldybė | 27 | 27 |
| 12. | Šeimynos | - | - | - | - |
| 13. | Globos namai | VšĮ „Gintkosta“ (senelių globos namai „Smiltelė“) | Privatūs | 24 | 7 |
| 14. | Globos namai | VšĮ „Šilavoto globos namai“ | Privatūs | 40 | 1 |
| 15. | Neįgaliųjų nevyriausybinė organizacija | Prienų rajono neįgaliųjų draugija | NVO | 358 | 133 |
| 16. | Neįgaliųjų nevyriausybinė organizacija | Lietuvos aklųjų ir silpnaregių sąjungos Prienų rajono filialas | NVO | 80 | 44 |
| 17. | Neįgaliųjų nevyriausybinė organizacija | Prienų rajono kurčiųjų pirminė organizacija | NVO | 65 | 45 |
| 18. | Neįgaliųjų nevyriausybinė organizacija | Jiezno žmonių su negalia sąjunga | NVO | 122 | 47 |
| 19. | Nevyriausybinė organizacija | Lietuvos judėjimo ,,Černobylis“ Prienų komitetas | NVO | 72 | 72 |
| 20. | Nevyriausybinė organizacija | Prienų rajono diabeto klubas ,,Versmė“ | NVO | 60 | 60 |
| 21. | Nevyriausybinė organizacija | Prienų rajono sergančiųjų psichinėmis ligomis klubas ,,Padėk sau ir kitiems“ | NVO | 14 | - |

**5.1. Socialinių paslaugų infrastruktūros išsidėstymas ir socialinių paslaugų teikimo savivaldybėje (seniūnijose) pakankamumo lygis**

Prienų rajono savivaldybės teritorijoje veikia 14 socialines paslaugas teikiančių įstaigų ir 7 nevyriausybinės organizacijos. Įstaigų, teikiančių paslaugas neįgaliesiems, patalpos pritaikytos neįgalių žmonių poreikiams. Įstaigos nuolat dalyvauja projektinėje veikloje ir ieško finansavimo galimybių įstaigų veiklos plėtrai ir materialinei bazei gerinti.

Vienas iš socialinių paslaugų organizavimo principų, numatytų Lietuvos Respublikos socialinių paslaugų įstatyme, yra socialinių paslaugų prieinamumas, t. y. paslaugos turi būti teikiamos kuo arčiau gyvenamosios vietos. Savivaldybė, plėtodama socialinių paslaugų tinklą, atsižvelgia į paslaugų įstaigų teritorinį išdėstymą, stengiasi, kad šios įstaigos nebūtų sukoncentruotos tik savivaldybės centre.

Paslaugos teikiamos visoms pagrindinėms socialinių paslaugų gavėjų grupėms, t. y. vaikams, likusiems be tėvų globos, vaikams iš šeimų, patiriančių socialinę riziką, ir jų šeimoms, neįgaliems asmenims ir vaikams ir jų šeimoms, senyvo amžiaus žmonėms ir jų šeimos nariams, rizikos grupės asmenims ir šeimoms.

Pagrindinis socialinių paslaugų organizatorius yra Savivaldybė, o socialines paslaugas teikia įvairaus tipo ir pavaldumo, įvairioms klientų grupėms skirtos socialinių paslaugų įstaigos bei nevyriausybinės organizacijos.

Pagrindinis nestacionarių socialinių paslaugų teikėjas savivaldybėje išlieka **Prienų rajono savivaldybės socialinių paslaugų centras** (toliau – Socialinių paslaugų centras).

Įstaigos uždaviniai:

* Inicijuoti socialinių poreikių tyrimą Prienų rajono savivaldybės bendruomenėse.
* Sutelkti ir koordinuoti įstaigos žmogiškuosius ir materialinius išteklius misijai įgyvendinti.
* Inicijuoti socialinių paslaugų gerinimui būtinus projektus.
* Prisidėti ieškant įstaigos plėtrai būtinų finansavimo šaltinių, t. y. pritraukti privačias lėšas, Lietuvos ir užsienio fondų paramą.
* Efektyviai naudoti skiriamas savivaldybės biudžeto lėšas.
* Profesionaliai vykdyti įstaigai priskirtas funkcijas.
* Burti socialinius partnerius, siekiant gerinti socialinių paslaugų teikimą rajone.

**Tikslas** – teikiant kokybiškas nestacionarias socialines paslaugas sudaryti žmogaus orumo nežeminančias gyvenimo sąlygas ir padėti integruotis į visuomenę, kai asmuo dėl amžiaus, negalios, skurdo ar kitų priežasčių pats nepajėgus to padaryti. Efektyvinti bei plėsti socialines paslaugas atsižvelgiant į paslaugų gavėjų poreikius.

Socialinių paslaugų centre veikia:

- vaikų dienos centras „Pienės pūkas“, kurį lanko 45 vaikai iš 29 šeimų (iš jų 7 iš Naujosios Ūtos seniūnijos). Vaikams organizuojamas maitinimas, sudaromos sąlygos atlikti namų darbus, teikiamos sociokultūrinės, darbo įgūdžių formavimo, meninės veiklos ir užimtumo paslaugos, organizuojamos išvykos, ekskursijos;

- Senjorų užimtumo grupė, kurią lanko senyvo amžiaus arba sulaukę pensinio amžiaus žmonės. Grupę lanko 44 senjorai, kuriems teikiamos informavimo, konsultavimo, bendrosios socialinės paslaugos, sociokultūrinės paslaugos, veikia Senjorų grupės choras „Šarma“;

- šeimų klubas, kurį lanko šeimos, kurioms taikoma atvejo vadyba, teikiamos socialinių įgūdžių ugdymo ir palaikymo paslaugos savivaldybėje;

- dienos užimtumo grupė, kurią lanko 11 asmenų su proto ar psichine negalia. Jiems teikiamos socialinės priežiūros ir dienos socialinės globos paslaugos;

- 2019 m. metais pagalbos į namus paslaugos suteiktos 139 paslaugų gavėjams, dienos socialinės globos paslaugos asmens namuose buvo suteiktos 29 asmenims. Paslaugos teikiamos pagal poreikį nuo 2 iki 10 valandų per parą.

- dienos socialinės globos paslaugos. Integrali pagalba asmens namuose – tai visuma paslaugų, kuriomis asmeniui teikiama kompleksinė nuolatinės specialistų priežiūros reikalaujanti pagalba dienos metu. Paslaugos teikiamos pagal poreikį nuo 2 iki 4,3 valandos per dieną. 2019 m. integralios pagalbos paslaugos buvo suteiktos 24 paslaugų gavėjams, dienos socialinės globos asmens namuose paslaugomis naudojosi 5 paslaugų gavėjai.

2019 m. gauta 98 prašymai transporto paslaugoms gauti. Didžioji dalis paslauga naudojosi daugiau nei vieną kartą. Paslaugos teiktos neįgaliesiems, pagyvenusiems asmenims, neįgaliems vaikams, šeimoms, kurioms teikiama socialinė priežiūra savivaldybėje, vykstant į respublikines ir rajono stacionarias ir ambulatorines gydymo, reabilitacijos įstaigas, stacionarias globos įstaigas, Neįgalumo ir darbingumo nustatymo komisiją, ortopedijos įstaigas ir kt.

2019 m. pasirašyta 267 asmens aprūpinimo techninės pagalbos priemonėmis sutartys, 10 asmenų suteiktos asmeninės higienos ir priežiūros paslaugos.

Centras teikia paramą drabužiais ir avalyne, asmens higienos ir priežiūros paslaugas. Visus metus gyventojams teikiamos informavimo, konsultavimo, tarpininkavimo ir atstovavimo paslaugos. Socialinių paslaugų centro lėšų šaltiniai yra valstybės ir savivaldybės biudžeto lėšos; lėšos, gaunamos už teikiamas mokamas paslaugas; lėšos, gaunamos kaip parama; kitos teisėtu būdu įgytos lėšos. Socialinių paslaugų centras kiekvienais metais gauna specialiąsias tikslines dotacijas iš valstybės biudžeto šeimoms, kurioms taikoma atvejo vadyba, socialinei priežiūrai ir dienos socialinei globai asmenims su sunkia negalia organizuoti. Specialiosios tikslinės dotacijos iš valstybės biudžeto šeimoms, kurioms taikoma atvejo vadyba, kurioms teikiama socialinė priežiūra, nuo 2017 m. iki 2019 m. padidėjo 89 proc. Tai įvyko dėl darbo apmokėjimo tvarkos ir atlyginimų tarnybinių koeficientų pokyčių, dėl naujų etatų įsteigimo. Asignavimai dienos socialinei globai asmenims su negalia tuo pačiu laikotarpiu padidėjo 13,3 proc. Padidėjimą lėmė integrali pagalba asmens namuose ir paklausa šioms paslaugoms gauti. Socialinių paslaugų centras taip pat teikia mokamas socialines paslaugas, už kurias mokestį nustato steigėjas. Mokėjimas už socialines paslaugas, kurias planuoja, skiria, kurių poreikį asmeniui (šeimai) nustato Prienų rajono savivaldybė ir kurių teikimas finansuojamas iš Prienų rajono savivaldybės biudžeto lėšų ar savivaldybei skiriamų Lietuvos Respublikos valstybės biudžeto specialiųjų tikslinių dotacijų, organizuojamas vadovaujantis Lietuvos Respublikos Vyriausybės patvirtintu Mokėjimo už socialines paslaugas tvarkos aprašu ir Prienų rajono savivaldybės tarybos 2019 m. kovo 28 d. sprendimu Nr. T3-87 patvirtintu Mokėjimo už socialines paslaugas Prienų rajono savivaldybėje tvarkos aprašu.

Per 2019 m. Socialinių paslaugų centras už mokamas paslaugas surinko 35 637 Eur. Tai lėmė didėjantis socialinių paslaugų poreikis bei gerėjančios galimybės šį poreikį tenkinti: didėjo socialinių darbuotojų skaičius, teikiamų socialinių paslaugų įvairovė, didėjo paslaugų gavėjų skaičius ir jų gaunamos pajamos.

Socialinių paslaugų centras taip pat aktyviai bendradarbiauja su Prienų rajono savivaldybės administracijos seniūnijomis ir skyriais, NVO ir bendruomenėmis, Kauno apskrities VPK Prienų rajono policijos komisariatu, Prienų švietimo pagalbos tarnyba, Prienų rajono švietimo ir ugdymo įstaigomis, sveikatos priežiūros ir kitomis įstaigomis bei organizacijomis. Šio bendradarbiavimo tikslas yra kartu spręsti iškilusias problemas, dalintis gerąja patirtimi, keistis informacija, vykdyti prevenciją, organizuoti ir įgyvendinti įvairius projektus.

Nuo 2015 m. sausio 1 d. Socialinių paslaugų centras teikia kvalifikuotas ir licencijuotas dienos socialinės globos paslaugas institucijoje ir asmens namuose.

2019 m. balandžio 2 d. pasirašyta Valstybės biudžeto lėšų naudojimo sutartis Nr. VDC1-293 su Socialinių paslaugų priežiūros departamentu prie Socialinės apsaugos ir darbo ministerijos ir Socialinių paslaugų centrui buvo skirtas finansavimas – 6 111 Eur vaikų dienos centrui „Pienės pūkas“ (tęstinis projektas).

2019 m. tęsiamas projektas ,,Kompleksinės paslaugos šeimai“. Projektą vykdo Socialinių paslaugų centras su NVO. Projekto metu teikiamos kompleksinės paslaugos šeimai, atitinkančios individualius šeimos poreikius, skatinančios šeimos narius sąmoningai prisiimti atsakomybę už savo sprendimus ir gyvenimo kūrimą siekiant įgalinti šeimą įveikti iškilusius sunkumus ir krizes, padėti derinti šeimos ir darbo įsipareigojimus. Projekto išlaidų finansavimas sudaro 232 785 Eur.

Per 2019 m. 1178 asmenys pasinaudojo labai įvairiomis šio projekto teikiamomis paslaugomis: psichosocialinė pagalba suteikta 391 asmeniui, šeimos įgūdžių ugdymo ir sociokultūrinės paslaugos teiktos 393 asmenims, pozityvios tėvystės mokymai 316 asmenų, vaiko priežiūros paslaugos, kai tėvai dalyvauja mokymuose, teiktos 62 asmenims ir mediatoriaus paslauga suteikta 16 asmenų.

2019 m. birželio 25 d. pasirašyta sutartis su VšĮ Valakupių reabilitacijos centru dėl dalyvavimo projekte ,,Socialinių paslaugų kokybės gerinimas, taikant EQUASS kokybės sistemą“. Projekto vykdytojas – VšĮ Valakupių reabilitacijos centras. Prienų rajono savivaldybės socialinių paslaugų centras – projekto partneris. Sutarties tikslas – Europos socialinių paslaugų kokybės sistemos (EQUASS) diegimas įstaigoje, siekiant įsigyti EQUASS Assurance sertifikatą. Sertifikatas planuojamas gauti 2021 m.

Prienų rajono savivaldybės socialinių paslaugų centras kaip partneris 2019 m. birželio 13 d. pasirašė jungtinę veiklos partnerystės sutartį dėl asmeninio asistento paslaugų organizavimo ir teikimo Prienų rajone, paslaugos pradėtos teikti nuo 2019 m. lapkričio 4 d.

Socialinių paslaugų centre iš viso dirba 71 darbuotojas, iš jų 60 dirba socialinį darbą. Visi darbuotojai, dirbantys socialinį darbą, turi reikiamą socialinio darbo ar jam prilygintą išsilavinimą. Socialinių paslaugų centro administracija skatina darbuotojus kelti kvalifikaciją ir skiria didelį dėmesį darbuotojų profesiniam tobulėjimui. Prienų rajono savivaldybės taryba 2019 m. gegužės 10 d. sprendimu Nr. T3-137 patvirtino didžiausią leistiną pareigybių skaičių Socialinių paslaugų centre – 69,1. Centrui vadovauja direktorius ir jis atsako už visą įstaigos veiklą bei atsiskaito Prienų rajono savivaldybės tarybai.

**Prienų globos namai** (toliau – Globos namai) yra stacionari socialinės globos įstaiga, kurios paskirtis – teikti ilgalaikę (trumpalaikę) socialinę globą senyvo amžiaus asmenims ir suaugusiems asmenims su negalia, kuriems būtina kompleksinė nuolatinė specialistų priežiūra. Globos namų VIZIJA – modernūs ir novatoriški, bendradarbiaujantys ir nuolat tobulėjantys, Europos Sąjungos standartus atitinkantys ir teikiantys kokybiškas socialinės globos paslaugas globos namai su edukacine ir reabilitacine misijomis. MISIJA – teikti ir organizuoti kvalifikuotas, kokybiškas socialinės globos, asmens sveikatos priežiūros, reabilitacijos paslaugas senyvo amžiaus ir suaugusiems asmenims su negalia, skatinant jų įgalinimą, integraciją į visuomenę, plečiant mokymosi visą gyvenimą galimybes, mažinant socialinę atskirtį ir sudarant tinkamas, artimas namų aplinkai gyvenimo sąlygas.

Įgyvendinant viziją, vadovaujamasi pažangai svarbiomis vertybėmis, tokiomis kaip: atvirumas kitokiam požiūriui, pozityvioms iniciatyvoms, dialogui, bendradarbiavimui, naujovėms; kūrybingumas generuojant vertingas idėjas ir jas įgyvendinant, iššūkius vertinant kaip naujas galimybes savo sėkmei kurti; atsakomybė už savo veiksmus; moralumas; aktyvus rūpinimasis ne tik savo aplinka, bet ir bendruomenės poreikiais.

Globos namams išduota licencija, suteikianti teisę verstis asmens sveikatos priežiūros veikla ir teikti pirminės psichikos sveikatos priežiūros, bendrosios praktikos slaugos, bendruomenės slaugos, psichikos sveikatos slaugos, kineziterapijos ir ergoterapijos paslaugas.

**Teikiamos ilgalaikės (trumpalaikės) socialinės globos paslaugos Prienų globos namuose**

|  |  |  |
| --- | --- | --- |
| **Eil.Nr.** | **Paslaugos pavadinimas** | **Paslaugos aprašymas** |
| 1. | **Informavimas** | * Prienų globos namų darbuotojai nustatyta tvarka teikia informaciją asmeniui ir jo artimiesiems apie socialinės globos ir kitas globos namuose teikiamas paslaugas. * Sudaromos sąlygos gauti asmeniui reikiamą informaciją. * Užtikrinamas informacijos apie asmenį konfidencialumas. |
| 2. | **Konsultavimas** | * Globos namų gyventojus individualiai konsultuoja socialiniai darbuotojai, kartu analizuoja asmens slaugos ir / ar kitas socialines problemas, skatina gyventojų savarankiškumą, integraciją į globos namų, miesto, rajono bendruomenę. * Sprendžiant gyventojo problemą, sudaromos sąlygos konsultuotis su kitų įstaigų specialistais. |
| 3. | **Tarpininkavimas ir atstovavimas** | * Globos namų darbuotojai tarpininkauja tarp gyventojo ir jo aplinkos (kitų asmenų, institucijų, organizacijų) bei atstovauja gyventojo interesams kitose įstaigose. * Gyventojas skatinamas dalyvauti globos namų bendruomenės gyvenime. * Suteikiama pagalba gyventojui sprendžiant įvairias jo problemas. |
| 4. | **Apgyvendinimas** | * Globos namų gyventojai įsikūrę vienviečiuose, dviviečiuose ir triviečiuose, slaugos skyriuje – keturviečiuose erdviuose kambariuose su pagrindiniais baldais. Asmenys, norintys susikurti artimą savo namams aplinką, gali atsivežti asmeninius baldus bei daiktus, jei tai nekelia pavojaus jų ir aplinkinių sveikatai. * Gyventojams suteikiamas gyvenamasis plotas, atitinkantis sanitarinius ir higieninius reikalavimus, reikiamas inventorius (pagal nustatytas normas). * Užtikrinama socialinė globa, komunaliniai patogumai ir higieniška, saugi aplinka, atitinkanti gyventojo poreikius ir savarankiškumo lygį. * Asmenys kambariuose apgyvendinami atsižvelgiant į lytį, sveikatos būklę, amžių ir poreikius. |
| 5. | **Kasdieninio gyvenimo įgūdžių ugdymas ir palaikymas** | * Pagal parengtą individualų socialinės globos planą palaikomi ir stiprinami gyventojų asmeninės higienos, buitiniai, orientaciniai, kognityviniai, bendravimo įgūdžiai. * Skatinamas kuo didesnis savarankiškumas atliekant įvairias asmeniniame ar visuomeniniame gyvenime reikalingas funkcijas. Stiprinami gyventojų socialiniai ryšiai. * Darbinė veikla (užimtumas) organizuojama individualiai ir grupėje. Sudaromos sąlygos pasirinkti Globos namuose siūlomas užimtumo veiklas: mezgimo, dailės, floristikos, maisto ruošimo, patalpų, aplinkos tvarkymo ir kt. * Vykdoma prevencinė veikla dėl alkoholio vartojimo ir rūkymo, propaguojama sveika gyvensena. * Teikiama pagalba gyventojams tvarkant asmenines pinigines lėšas, planuojant pirkinius. |
| 6. | **Laisvalaikio organizavimas** | * Globos namų gyventojai laisvalaikio praleidimo formas pasirenka individualiai, pagal savo poreikius ir pomėgius bei interesus. Savo laisvą laiką gyventojai leidžia relaksacijos, kineziterapijos ir veiklos terapijos kabinetuose, Seklytėlėje. Globos namų pagrindinio pastato I–II aukštų fojė gyventojai gali skaityti spaudos leidinius, knygas, naudotis internetu, žiūrėti TV laidas, bendrauti. III aukšto fojė vedami užsiėmimai pagal darbo su gyventojais, sergančiais demencija, programą. Globos namuose siūlomos laisvalaikio organizavimo paslaugos:  1. [Valstybinių, religinių, tradicinių švenčių šventimas;](http://www.msgn.lt/out_data/Paslaugos/koliazas_valstsventes.jpg) 2. [Išvykos (poilsinės ir pažintinės). Išvykos organizuojamos į gyventojų pageidaujamus renginius ar vietoves;](http://www.msgn.lt/out_data/Paslaugos/išvykos.jpg) 3. [Kultūriniai renginiai Globos namuose ir už jų ribų (koncertai, susitikimai su žymiais žmonėmis, parodos);](http://www.msgn.lt/out_data/Paslaugos/kult.rengin.jpg) 4. Sudaryta galimybė dalyvauti Trečiojo amžiaus universiteto užsiėmimuose, skatinama edukacinė veikla; 5. Gyventojų ansamblio „Kvietkelis“ repeticijos; 6. Sporto ir sveikatos stiprinimo paslaugos: sportiniai užsiėmimai salėje ir lauke, mankštos kineziterapijos kabinete, šaškės, šachmatai. Pasivaikščiojimai pušyne ir grūdinimosi procedūros Kneipo takelių komplekse; 7. [Sudarytos sąlygos tenkinti asmeninius religinius poreikius (Globos namuose yra koplytėlė)](http://www.msgn.lt/out_data/Paslaugos/koliazas_religija2.jpg); 8. Gyventojams sudaromos sąlygos auginti daržoves ir gėles, šeimininkauti virtuvėlėje. |
| 7. | **Pagalba rengiantis, maitinantis, prausiantis ir kt. pobūdžio pagalba** | * Gyventojams, kurie neina į valgyklą, maistas tiekiamas į kambarius. Negalintys pavalgyti patys asmenys yra maitinami, savarankiškai valgantiems gyventojams padedama pagal jų poreikius. * Darbuotojai paruošia drabužius, padeda gyventojams apsirengti, paruošia asmenis vykstant į sveikatos priežiūros įstaigas ir / ar renginius, išvykstant į svečius. Jei gyventojas yra gydymo įstaigoje, drabužiai keičiami pagal poreikį. * Gyventojai, negalintys savimi pasirūpinti, kiekvieną dieną apiprausiami ir pagal poreikį maudomi, bet ne rečiau kaip kartą per 7 dienas. * Asmeniniai asistentai / globos darbuotojai suteikia pagalbą tuštinantis ir šlapinantis. Keičiamos sauskelnės, gyventojai sodinami ant tualeto kėdės. |
| 8. | **Asmens higienos paslaugų organizavimas** | Globos namuose teikiamos asmens higienos paslaugos:   * Gyventojai aprūpinami individualiomis higienos priemonėmis: muilas, tualetinis popierius, popierinis rankšluostis, kūno priežiūros kempinė, šukos ir kita. * Drabužiai, patalynė ir rankšluosčiai keičiami pagal poreikį, bet ne rečiau kaip kas 7 dienas. * Atliekamas drabužių, pagalvių ir apklotų cheminis valymas. * Suteikiama pagalba atliekant asmens higienos procedūras (plaukų kirpimas, barzdos skutimas, nagų kirpimas, ausų valymas ir kita). * Gyventojams su sunkia negalia kasdien atliekamos kūno priežiūros procedūros, asmenys maudomi ne rečiau nei kartą per savaitę. * Iš dalies savarankiški asmenys, prižiūrimi darbuotojo, patys naudojasi dušu bei vonia. |
| 9. | **Maitinimas** | * Užtikrinant globos namų gyventojų visavertį, racionalų maitinimą bei vadovaujantis Lietuvos HN 125:2011 reikalavimais, gyventojai maitinami keturis kartus per dieną. * Gyventojai valgo Globos namų valgykloje, tačiau, esant poreikiui, turi galimybę valgyti savo gyvenamosiose patalpose, taip pat gyvenamųjų aukštų fojė specialiai tam skirtose vietose. * Atsižvelgiant į asmens sveikatos būklę, ligos pobūdį ir esant medikų rekomendacijoms organizuojamas ir dietinis maitinimas gyventojams. * Įvertinus neįgalių asmenų rijimo ir kramtymo funkcijų sutrikimus, gyventojams taikoma maisto konsistenciją koreguojanti dieta (trintas, paskystintas maistas). * Globos namų gyventojai kasdien turi galimybę susipažinti su dienos meniu, kuris yra kabinamas valgykloje bei kiekvieno pastato kiekviename aukšte įrengtuose stenduose. * Gyventojai gali pateikti pageidavimus dėl maisto produktų ar patiekalų asortimento. |
| 10. | **Sveikatos priežiūros ir slaugos paslaugos** | * Gyventojai teisės aktų nustatyta tvarka gali pasirinkti sveikatos priežiūros įstaigą. * Globos namai organizuoja pirminės sveikatos priežiūros paslaugas: gyventojai konsultuojami šeimos gydytojo ir kitų sričių specialistų rajone ir respublikinėse sveikatos priežiūros įstaigose. Jei būtina, gyventojai hospitalizuojami. * Suteikiama pirmoji medicininė pagalba, atliekamos sveikatos priežiūros procedūros. * Globos namų gyventojai aprūpinami gydytojo paskirtais medikamentais, tvarsliava, neįgaliųjų techninės pagalbos priemonėmis. * Gyventojai gali gauti informaciją apie sveikatos priežiūros įstaigose teikiamas paslaugas, jų kainas ir galimybes jomis pasinaudoti. * Galūnių protezavimo (ortopedinės įrangos pritaikymo), odontologo paslaugų ir dantų protezavimo organizavimas. * Slaugos organizavimas ir slaugymas, aprūpinimas būtiniausiomis slaugos priemonėmis ir įranga, įvertinus gyventojo sveikatos būklę. |
| 11. | **Kitos paslaugos, reikalingos asmeniui pagal jo savarankiškumo lygį** | * Laidojimo apeigų organizavimas, buvusių globos namų gyventojų kapaviečių priežiūra. * Globos namų gyventojams užsakoma spauda, teikiamos transporto ir kitos paslaugos. |

Prienų rajono savivaldybės tarybos sprendimu patvirtinta Prienų globos namų teikiamų socialinių paslaugų kaina nuo 2020 m. sausio 1 d.:

* suaugusiam asmeniui ar senyvo amžiaus asmeniui su **sunkia** **negalia** – 840 Eur per mėn.;
* suaugusiam asmeniui su negalia ar senyvo amžiaus asmeniui – 740 Eur per mėn.

2019 metais į Prienų globos namus atvyko 58 gyventojai. Iš jų 51 apgyvendintas ilgalaikei socialinei globai, 7 – trumpalaikei socialinei globai. 2019 metais mirė 50 gyventojų, Globos namuose gyvenę pagal ilgalaikės globos sutartis. Per metus 2 gyventojai išvyko iš Globos namų pasibaigus trumpalaikei socialinei globai, 3 gyventojai išvyko gyventi į kitą globos įstaigą, 1 gyventojas išvyko nuolat gyventi pas gimines. Trumpalaikei socialinei globai apgyvendintų asmenų skaičiaus mažėjimas siejamas su tuo, kad pirmumo teise tenkinami savivaldybėse prašymus socialinei globai pateikusių asmenų poreikiai. Prienų globos namų gyventojų atvykimo / išvykimo rodikliai pateikti lentelėje.

**Prienų globos namų gyventojų atvykimo / išvykimo rodikliai 2017 – 2019 m.**

| **Gyventojų atvykimo / išvykimo rodikliai** | **2017 m.** | **2018 m.** | **2019 m.** |
| --- | --- | --- | --- |
| **Gyventojų skaičius metų pradžioje** | 202 | 208 | 208 |
| **Atvyko per metus (ilgalaikei socialinei globai)** | 61 | 50 | 51 |
| **Iš jų atvyko iš:** |  |  |  |
| kitų globos įstaigų | 2 | 1 | 2 |
| savų ar giminių, globėjų namų | 12 | 15 | 17 |
| ligoninės | 45 | 34 | 32 |
| kitur | 0 | 0 | 0 |
| **Atvyko trumpalaikei socialinei globai (per metus)** | 13 | 8 | 7 |
| **Išvyko pasibaigus ilgalaikei socialinei globai (per metus)** | 58 | 57 | 54 |
| **Iš jų:** |  |  |  |
| Į kitą globos įstaigą | 4 | 1 | 3 |
| Nuolat gyventi į namus, pas gimines ar globėjus | 0 | 0 | 1 |
| mirė | 54 | 56 | 50 |
| **Išvyko pasibaigus trumpalaikei socialinei globai (per metus)** | 9 | 4 | 2 |

Prienų globos namų steigėjo nustatytas didžiausias leistinas pareigybių skaičius – 113 pareigybių. 2019 m. gruodžio 31 d. duomenimis, įstaigoje dirbo 128 darbuotojai (įskaitant laikinai dirbančius asmenis, kol sirgs ar atostogaus pagal neterminuotas darbo sutartis dirbantys darbuotojai).

Atsižvelgiant į Prienų globos namų 2015–2020 m. strategiją ir įvertinus Prienų globos namų veiklą, 2019 metams buvo numatytos šios prioritetinės veiklos kryptys:

1. Saugios ir pritaikytos aplinkos kūrimas Prienų globos namų gyventojams;

2. Socialinės globos ir sveikatos priežiūros paslaugų kokybės gerinimas, slaugos proceso kokybės valdymas;

3. Žmogiškųjų išteklių stiprinimas ir darbuotojų motyvacijos didinimas.

**Prienų rajono Jiezno paramos šeimai centras.** Prienų rajono savivaldybės tarybos 2018 m. gegužės 31 d. sprendimu Nr. T3-153 pakeistas Jiezno vaikų globos namų pavadinimas, patvirtinti nauji įstaigos nuostatai. Dabartinis pavadinimas – Prienų rajono Jiezno paramos šeimai centras (toliau – Centras). Centras yra socialinių paslaugų įstaiga, kuri teikia globos (rūpybos), ugdymo ir socialines paslaugas be tėvų globos likusiems vaikams, kuriems nustatyta laikinoji ar nuolatinė globa (rūpyba), arba laikinai Centre apgyvendintiems vaikams tol, kol bus išspręstas jų grąžinimo tėvams arba globos (rūpybos) nustatymo klausimas. Šios paslaugos gali būti teikiamos ir įstaigos filialuose – bendruomeniniuose vaikų globos namuose bei socialinių ir / ar budinčių globotojų šeimose.

Centras yra globojamo (rūpinamo) vaiko atstovas pagal įstatymą, turintis įstatymų nustatyta tvarka užtikrinti be tėvų globos likusiam vaikui globą (rūpybą), ginti jo teises bei teisėtus interesus ir jam atstovauti.

Centras paslaugas teikia Prienų rajono savivaldybės gyventojams. Kitų savivaldybių gyventojams Centras gali teikti paslaugas Prienų rajono savivaldybės tarybai nustačius paslaugų kainą.

Centro veiklos sritys:

1. bendrosios socialinės paslaugos;
2. specialiosios socialinės paslaugos;
3. stacionariosios (taip pat ir bendruomeninės) socialinės globos paslaugos vaikams, likusiems be tėvų globos, nuo gimimo iki 18 metų amžiaus;
4. socialinės ir ugdymo paslaugos vaikų dienos centre;
5. globos centro funkcijų vykdymas, kompleksinių paslaugų teikimo globėjų ir įtėvių šeimoms organizavimas ir koordinavimas, socialinių globėjų veiklos priežiūra;
6. įvadiniai ir tęstiniai globėjų (rūpintojų) mokymai, konsultavimas pagal bendrą globėjų (rūpintojų) ir įtėvių rengimo (toliau GIMK) programą;
7. socialinės paslaugos laikino apgyvendinimo centre.

Globos centre dirba 2 GIMK atestuoti socialiniai darbuotojai ir 2 socialiniai darbuotojai – globos koordinatoriai. Centras vykdo Vaikų gerovės ir saugumo didinimo, paslaugų šeimai, globėjams (rūpintojams) kokybės didinimo ir prieinamumo projektą. 2018 m. spalio 30 d. pasirašyta jungtinės veiklos (partnerystės) sutartis Nr. PROJ-JVS-1/D1-861 įgyvendinti šį projektą. Projekto pareiškėjas – Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos, pirmasis partneris – Prienų rajono savivaldybės administracija, antrasis partneris – Prienų rajono Jiezno paramos šeimai centras. Projekto įgyvendinimo šaltiniai yra Europos Sąjungos struktūrinių fondų (Europos socialinio fondo) lėšos. Projektui įgyvendinti skirta 95 508 Eur. Sutarties vykdymo terminas – 36 mėn.

Prienų rajono savivaldybės tarybos 2018 m. rugpjūčio 30 d. sprendimu Nr. T3-221 Centrui perduotas pastatas, esantis Klebiškio kaime, Šilavoto seniūnijoje, kuriame įsteigtas įstaigos filialas – Klebiškio bendruomeniniai vaikų globos namai. Prienų rajono savivaldybės tarybos 2019 m. birželio 27 d. sprendimu Nr. T3-177 Centrui perduoti pastatai Ašmintos seniūnijoje ir Pakuonio seniūnijoje, kuriuose įsteigti įstaigos filialai – Ašmintos ir Pakuonio bendruomeniniai vaikų globos namai.

2019 m. rugsėjo 13 d. naujiems bendruomeniniams vaikų globos namams suteiktos licencijos:

1. Institucinė socialinė globa (ilgalaikė, trumpalaikė) likusiems be tėvų globos vaikams, socialinės rizikos vaikams;
2. Institucinė socialinė globa (ilgalaikė, trumpalaikė) vaikams su negalia.

Vienuose bendruomeniniuose vaikų globos namuose apgyvendinti 8 tėvų globos netekę vaikai. Dirba 2 socialiniai darbuotojai ir 4 socialinių darbuotojų padėjėjai. Iš viso bendruomeniniuose vaikų globos namuose gyvena 24 vaikai.

Centras teikia globos paslaugas:

* ilgalaikės socialinės globos paslaugos. Ilgalaikė socialinė globa – visuma paslaugų, kuriomis nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba. Gavėjai – be tėvų globos likę vaikai, kuriems nustatyta nuolatinė globa (rūpyba);
* trumpalaikė socialinė globa. Trumpalaikė socialinė globa – visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba benamystės ar krizių atvejais, vaikams laikinai netekus tėvų globos. Gavėjai – vaikai, laikinai likę be tėvų globos, socialinės rizikos vaikai ar vaikai iš socialinės rizikos šeimų;
* laikinas vaikų apgyvendinimas, iki bus išspręstas vaikų globos (rūpybos) nustatymas arba vaikų grąžinimo tėvams klausimas;
* laikino apgyvendinimo paslauga į krizines situacijas patekusioms motinoms ir jų vaikams;
* vaikų dienos centro paslauga Jiezno seniūnijos gyventojų šeimoms.

**Jiezno paramos šeimai centro globotiniai 2017–2019 m.**

| **Rodiklis** | | **2017 m.** | **2018 m.** | **2019 m.** |
| --- | --- | --- | --- | --- |
| **Vaikų skaičius** | | 53 | 43 | 31 |
| **Iš jų:** | Našlaičiai | 6 | 5 | 3 |
| Vaikai, kuriems nustatyta nuolatinė globa (rūpyba) | 37 | 30 | 26 |
| Vaikai, kuriems nustatyta laikinoji globa (rūpyba) | 16 | 12 | 5 |
| Vaikai, laikinai apgyvendinti vaikų globos namuose, kol bus išspręstas vaiko globos (rūpybos) klausimas | - | 1 | - |
| Delinkventinio elgesio vaikai | 3 | 4 | 3 |
| Vaikai su specialiaisiais poreikiais | 16 | 15 | 13 |
|  | Pilnamečiai | - | - | - |
| **Vietų globos įstaigoje (šeimynoje) skaičius** | | 55 | 45 | 45 |

Prienų rajono savivaldybės tarybos 2016 m. rugsėjo 29 d. sprendimu Nr. T3-217 patvirtintas Jiezno vaikų globos namų teikiamos socialinės globos pertvarkos 2016–2020 metų veiksmų planas. Veiksmų plano tikslas – suformuoti nuoseklią ir koordinuotą pagalbos ir paslaugų sistemą, kuri socialinių problemų turinčiai šeimai ir likusiam be tėvų globos vaikui sudarytų sąlygas gauti individualias pagal poreikius paslaugas ir reikiamą pagalbą. Vadovaujantis LR socialinės apsaugos ir darbo ministro 2017 m. gegužės 4 d. įsakymu Nr. A1-214 „Dėl Lietuvos Respublikos socialinės apsaugos ir darbo ministro 2007 m. vasario 20 d. įsakymo Nr. A1-46 „Dėl Socialinės globos normų aprašo patvirtinimo“ pakeitimo“, Jieznovaikų globos namai iki 2018 m. sausio 1 d. turėjo patvirtinti su įstaigos savininko teises ir pareigas įgyvendinančia institucija suderintus priemonių, kurias įgyvendinus bus pasiektas reikalavimas nuo 2020 m. nebeteikti likusiems be tėvų globos vaikams ir socialinės rizikos vaikams ilgalaikės (trumpalaikės) socialinės globos (išskyrus trumpalaikę socialinę globą iki 3 mėn.) vaikų socialinės globos namuose, planus. Įgyvendinant šias nuostatas, Prienų rajono savivaldybės tarybos 2017 m. spalio 26 d. sprendimu Nr. T3-271 patvirtintas pakoreguotas Jiezno vaikų globos namų teikiamos socialinės globos pertvarkos 2016–2020 m. veiksmų planas. Vykdant šį planą 2019 m. Centre teikiamos paslaugos, kurios mažina institucinės vaikų socialinės globos poreikius:

* bendruomeninė globa be tėvų globos likusiems vaikams;
* dienos centro paslauga Jiezno seniūnijos gyventojams;
* dienos centras vaikams, augantiems šeimose, kurioms taikoma atvejo vadyba;
* būsimų globėjų ir įtėvių mokymai (GIMK veikla);
* globos centro įkūrimas;
* vykdomas visuomenės švietimas;
* plėtojama socialinė ir psichologinė pagalba vaikams ir jų šeimų nariams ir kt.;
* laikino apgyvendinimo centras motinoms ir vaikams.

2018 m. įsteigtos socialinių darbuotojų ir socialinių darbuotojų padėjėjų darbui bendruomeniniuose namuose pareigybės, socialinio darbuotojo-globos koordinatoriaus ir socialinio darbo organizatoriaus pareigybės. 2019 m. padidintas darbuotojų, dirbančių bendruomeniniuose vaikų globos namuose, skaičius, sumažintas darbuotojų, dirbančių institucijoje, skaičius, įvestos socialinių darbuotojų padėjėjų budėjimui pareigybės.

2018 m. Jiezno paramos šeimai centras parengė projektą ir pasirašė sutartį su Valstybinės vaiko teisių apsaugos ir įvaikinimo tarnyba prie Socialinės apsaugos ir darbo ministerijos dėl projekto „Šeimos modelio bendruomeninių vaikų globos namų paslaugos vaikams, netekusiems tėvų globos ir jų šeimoms Kauno regione 2“ įgyvendinimo. Maksimali sutarties kaina su PVM yra 62 400 Eur. Projektas buvo įgyvendinamas 2018–2019 metais.

Vykdant 2014–2020 metų ESFI veiksmų programos priemonę ,,Institucinės globos pertvarka“, 2018 m. lapkričio mėn. pasirašyta jungtinės veiklos sutartis įgyvendinant vaikų gėrovės ir saugumo didinimo, paslaugų šeimai, globėjams (rūpintojams) kokybės didinimo bei prieinamumo plėtros projektą. Projekto vertė 95 508 Eur.

2019 m. pradėtas vykdyti projektas ,,Bendruomeninių vaikų globos namų ir vaikų dienos centrų tinklo plėtra Prienų rajone“, kurio vertė 237 009 Eur. Įgyvendinant projektą įsigyti du gyvenamieji namai, atliktas jų remontas. Namai pritaikyti bendruomeninių vaikų globos namų veiklai. Įsigyti baldai ir kitas inventorius. Pradėti vaikų dienos centro patalpų remonto ir pritaikymo žmonių su negalia reikmėms projektavimo darbai.

Jiezno paramos šeimai centras 2019 m. įgyvendina Vaikų dienos centrų plėtros projektą. 2019 m. balandžio 17 d. pasirašyta sutartis Nr. VDC1-456 su Socialinių paslaugų priežiūros departamentu prie Socialinės apsaugos ir darbo ministerijos, projektui įgyvendinti skirta – 13000 Eur.

2019 m. Jiezno paramos šeimai centre pradėjo veikti Laikino apgyvendinimo motinoms ir vaikams centras. 2020 m. planuojama šio centro veiklos plėtra, vietoj jo bus įkurtas Krizių centras, kuriame paslaugos bus teikiamos ne tik motinoms ir jų vaikams, bet ir vyrams, asmenims, neturintiems vaikų.

Jiezno paramos šeimai centro lėšų šaltiniai gali būti valstybės biudžeto tiksliniai asignavimai, valstybės investicinių programų lėšos, savivaldybės biudžeto lėšos, kitų savivaldybių lėšos, lėšos, gautos kaip parama, pajamos už mokamas paslaugas, nuomą, Lietuvos ir užsienio fondų ir programų lėšos, kitos teisėtai įgytos lėšos.

Stacionarias slaugos paslaugas suaugusiesiems teikia Veiverių, Jiezno ir Balbieriškio pirminės sveikatos priežiūros centrai. Pagrindinis socialinių paslaugų teikimo tikslas – grąžinti žmogaus gebėjimą pasirūpinti savimi ir integruotis į visuomenę, suteikti pagalbą tiems, kurie negali be jos savarankiškai gyventi.

**DIENOS CENTRAI**

Prienų rajono savivaldybėje veikia Išlaužo seniūnijos kaimų bendruomenės šeimos dienos centras, Prienų bendruomenės vaikų dienos užimtumo centras, Prienų rajono savivaldybės socialinių paslaugų centro vaikų dienos centras „Pienės pūkas“ ir Prienų rajono Jiezno paramos šeimai centro vaikų dienos centras.

Išlaužo seniūnijos kaimų bendruomenės šeimos dienos centras (toliau – Išlaužo šeimos dienos centras) yra viena iš įstaigų, kuri organizuoja šeimos dienos užimtumo veiklą ne Prienų mieste. Šį centrą lanko 27 vaikai.

Prienų bendruomenės vaikų dienos centras yra Prienų bendruomenės projektinės veiklos dalis (projektas „Prienų bendruomenės vaikų dienos užimtumo centras“). Prienų bendruomenės vaikų dienos centras veiklą pradėjo 2010 m. pradžioje, tada centrą lankė 19 vaikų. 2019 m. – 45 vaikai. Vaikų dienos centre organizuojama įvairi kūrybinė veikla, sudarytos sąlygos vaikų saviraiškos ugdymui. Centro veiklose sujungtas ugdymasis socialinio bendravimo, savanorystės, sveikos gyvensenos, mokymosi ir meninės raiškos srityse. Taip pat rūpinamasi pamokų ruoša, vyksta individualios konsultacijos. Vaikai dalyvauja įvairiuose miesto renginiuose, rengia turnyrus, konkursus, projektus.

Prienų rajono savivaldybės socialinių paslaugų centro vaikų dienos centras „Pienės pūkas“ savo veiklą pradėjo 2015 m. Iš pradžių tai buvo vaikų užimtumo grupė, kurią lankė 8 mokyklinio amžiaus vaikai, kuriems buvo organizuojami kompiuterinio raštingumo užsiėmimai. Į vaikų dienos centro „Pienės pūkas“ projekto veiklą 2019 metais įsitraukė 29 šeimos ir 45 vaikai iš Prienų ir Naujosios Ūtos seniūnijų. Vaikai turiningai leidžia laisvalaikį po pamokų ir atostogų metu, į kasdieninę centro veiklą įsitraukia ir tėvai. Vaikai kasdien maitinami, ruošia pamokas, jiems organizuojamos dailės, meno terapijos, sportiniai, maisto gaminimo, namų ruošos ir higienos praktikumai. Vaikai dalyvauja įvairiuose renginiuose, pažintinėse ir pramoginėse išvykose. 2019 m. vaikų dienos centrą „Pienės pūkas“ lankė du vaikai, turintys negalią.

2018 m. ir 2019 m. Jiezno paramos šeimai centras parengė projektą Socialinės apsaugos ir darbo ministerijos skelbtam Vaikų dienos centrų plėtros konkursui. Projektu siekiama plėtoti vaikų dienos centro veiklą, atnaujinti centro materialinę bazę, ugdyti centro lankytojų pažintinius, meninius, sportinius ir kt. gebėjimus. Jiezno paramos šeimai centro vaikų dienos centrą 2018 m. lankė 22 vaikai, 2019 m. – 34 vaikai. Planuojama didinti vaikų dienos centro lankytojų skaičių iki 36.

Prienų rajone 2019 metais buvo 32 vaikus globojančios šeimos, kuriose buvo globojami 42 vaikai. Šeimoje globojamų vaikų skaičiaus bei globėjų išmoką gaunančių šeimų skaičiaus 2017–2019 metų pokytis pateikiamas lentelėje.

|  |  |  |  |
| --- | --- | --- | --- |
|  | 2017 m. | 2018 m. | 2019 m. |
| Vaikus globojančios šeimos | 51 | 38 | 32 |
| Šeimose globojami vaikai | 69 | 46 | 42 |
| Globėjų išmoką gaunančios šeimos | - | 16 | 12 |
| Vaikai globėjų išmoką gaunančiose šeimose | - | 18 | 15 |

Siekiama skatinti vaikų globą šeimoje, kad likę be tėvų globos vaikai būtų apgyvendinti globėjų (rūpintojų) šeimose. Vaiko globėjui mokama globėjų išmoka, skirta globojamam vaikui įsikurti ir jo poreikiams tenkinti.

2019 m. išmokėta 17 614 Eur globėjų išmokų iš savivaldybės biudžeto lėšų.

Prienų rajono savivaldybėje aktyvią socialinių paslaugų veiklą taip pat vykdo Lietuvos aklųjų ir silpnaregių sąjungos Prienų rajono filialas, Prienų rajono kurčiųjų pirminė organizacija, Prienų rajono neįgaliųjų draugija, Jiezno žmonių su negalia sąjunga.

Prienų rajono neįgaliųjų nevyriausybinės organizacijos, teikiančios socialines paslaugas, vienija darbingo ir pensinio amžiaus neįgaliuosius bei jų šeimos narius. Daugiausia asmenų, gavusių socialines paslaugas, buvo Prienų rajono neįgaliųjų draugijoje ir Jiezno žmonių su negalia sąjungoje.

2019 metais buvo vykdomi Socialinės reabilitacijos paslaugų neįgaliesiems bendruomenėje projektai. Paraiškas teikė ir finansavimą gavo 4 neįgaliųjų nevyriausybinės organizacijos. Socialinės reabilitacijos paslaugų neįgaliesiems bendruomenėje projektams 2019 metais skirtas finansavimas – 53 639 eurai, iš jų valstybės biudžeto lėšos 44 699 eurai, savivaldybės biudžeto lėšos 8 840 eurų. Projektus įgyvendino šios organizacijos:

VšĮ Kauno ir Marijampolės regionų aklųjų centras (vykdytojas Lietuvos aklųjų ir silpnaregių sąjungos Prienų rajono filialas), skirta 15 500 eurų;

Lietuvos kurčiųjų draugijos Kauno teritorinė valdyba (vykdytojas Prienų rajono kurčiųjų pirminė organizacija), skirta 13 000 eurų;

Prienų rajono neįgaliųjų draugija, skirta 18 000 eurų;

Jiezno žmonių su negalia sąjunga, skirta 7 139 eurai.

Prienų rajono gyventojai į biudžetines, viešąsias ar nevyriausybines įstaigas kreipiasi netekę darbo, gyvenamosios vietos, ištikus finansinėms, asmeninėms krizėms ar kitais atvejais, kai reikalinga socialinė pagalba. Dažniausiai asmenys kreipiasi į gyvenamosios vietos seniūnijas, kuriose dirba socialiniai darbuotojai, ar į Prienų rajono savivaldybės administracijos Socialinės paramos ir sveikatos skyrių, kuris yra pagrindinis socialinių paslaugų organizatorius, administruojantis socialinių paslaugų skyrimą Prienų rajone.

Dienos socialinė globa senyvo amžiaus asmenims ir suaugusiems asmenims su fizine negalia teikiama Prienų rajono savivaldybės socialinių paslaugų centre. Centras taip pat teikia bendrąsias socialines paslaugas (informavimas, konsultavimas, tarpininkavimas ir atstovavimas, transporto organizavimas, sociokultūrinės paslaugos ir kt.) ir socialinės priežiūros paslaugas (pagalba į namus).

Didelė problema tebėra socialinių paslaugų teikimas šeimoms, kurioms pradėta atvejo vadyba. Dažniausiai tai socialiai pasyvios, nepakankamai pajamų turinčios, skurdžiai gyvenančios šeimos, kurios neturi galimybių savo vaikams užtikrinti priimtino laisvalaikio. Neretai būna, kad šios problemos perduodamos iš kartos į kartą. Įvertinus socialinių paslaugų infrastruktūrą ir teikiamas socialines paslaugas, galima teigti, kad vis dar neturime galimybių teikti kompleksinę pagalbą socialinės rizikos šeimoms ir užtikrinti vaikų iš socialinės rizikos šeimų užimtumą.

Prasčiausiai socialinių paslaugų infrastruktūra išplėtota ir mažiausiai socialinių paslaugų teikiama asmenims su proto ir psichine negalia. Prienų rajono savivaldybėje neteikiamos apsaugoto būsto paslaugos (tai asmens apgyvendinimas ir pagalbos suteikimas namų aplinkoje), įdarbinimo su pagalba paslaugos (tai paslauga, kuria siekiama padėti asmeniui, norinčiam rasti darbą laisvoje darbo rinkoje, atitinkantį jo gebėjimus bei rinkos galimybes), pagalbos priimant sprendimus paslaugos.

2019 m. pateikta projekto paraiška „Nuo globos link galimybių: bendruomeninių paslaugų plėtra“ partnerių atrankos konkursui. Finansavimas projektui gautas, bus teikiamos socialinių dirbtuvių paslaugos. Teikiant socialinių dirbtuvių paslaugą sudaromos galimybės neįgaliesiems su specialistų pagalba įgyti darbinius įgūdžius, atliekant realias darbo užduotis, ir didinti jų galimybes įsidarbinti atviroje darbo rinkoje.

**6. Savivaldybės galimybių teikti socialines paslaugas ir socialinių paslaugų poreikio įvertinimas**

|  |  |  |  |  |
| --- | --- | --- | --- | --- |
| Eil.  Nr. | Socialinių paslaugų rūšys pagal žmonių socialines grupes | Asmenų (šeimų) skaičius, kuriems socialinių paslaugų poreikis | | Iš jų finansuoja savivaldybė |
| įvertintas | nepatenkintas |
| 1. | Ilgalaikė socialinė globa | 31 | 1 | 31 |
| 2. | Trumpalaikė socialinė globa | 62 | - | 62 |
| 3. | Dienos socialinė globa institucijoje | 8 | - | - |
| 4. | Dienos socialinė globa asmens namuose | 29 | **1** | - |
| 5. | Apgyvendinimas savarankiško gyvenimo namuose | - | - | - |
| 6. | Pagalba į namus | 139 | - | 139 |
| 7. | Socialinių įgūdžių ugdymas ir palaikymas institucijoje | 3 | - | 3 |
| 8. | Socialinių įgūdžių ugdymas ir palaikymas asmens (šeimos) namuose | 168 | **-** | - |
| 9. | Laikinas apnakvindinimas | - | - | - |

Pastaba. Lentelė užpildyta pagal Socialinių paslaugų kataloge žmonių socialinėms grupėms numatytas socialinių paslaugų rūšis.

**6.1. Savivaldybės organizuojamų socialinių paslaugų analizė**

Prienų rajono socialinių paslaugų centro teikiamų paslaugų tikslas – suteikti galimybę asmenims gauti reikiamą socialinę pagalbą savo bendruomenėje, liekant gyventi savo aplinkoje, o ne stacionarioje socialinės globos įstaigoje. Tai žymi pagalba asmeniui ir juo besirūpinančiai šeimai, padedanti geriau suderinti šeimos ir profesinį gyvenimą. Paslaugos namuose ne tik pagerina žmonių gyvenimo kokybę, bet yra ir ekonomiškai naudingesnės, nes jos yra pigesnės negu asmens globa stacionarioje globos įstaigoje (globos namuose, pensionate). Svarbiausia tai, kad žmogus, specialistų prižiūrimas savo namuose, išlaiko ryšį su artimaisiais bei savo bendruomene, suteikiama galimybė kuo ilgiau gyventi savoje aplinkoje.

|  |  |  |  |
| --- | --- | --- | --- |
|  | **2017 m.** | **2018m.** | **2019 m.** |
| Šeimoms, kurioms pradėta atvejo vadyba | 190 | 195 | 168 |
| Neįgalaus jaunimo spec. priežiūros paslaugos | 13 | 10 | 11 |
| Suaugusiems asmenims su negalia (dienos socialinė globa) | 22 | 27 | 29 |
| Senyvo amžiaus asmenims (pagalba į namus) | 112 | 135 | 139 |

Apibendrinant socialinių paslaugų išvystymą ir jų teikimą Prienų rajono savivaldybėje, galima teigti, kad:

1. Teikiamos ir patenkinamai išvystytos pagalbos į namus paslaugos senyvo amžiaus asmenims, socialinių įgūdžių ugdymas ir palaikymas šeimoms, kurioms taikoma atvejo vadyba;
2. Išaugo pagalbos namuose paslaugų poreikis seniūnijose;

3. Trūksta trumpalaikės socialinės globos paslaugų socialinės rizikos suaugusiems asmenims;

4. Ilgalaikės socialinės globos senyvo amžiaus asmenims ir suaugusiems asmenims su negalia institucijoje paslaugų teikimas atitinka paslaugų išvystymo normatyvus;

5. Teikiamos dienos socialinės globos paslaugos senyvo amžiaus ir neįgaliems asmenims asmens namuose tenkina gyventojų poreikį;

6. Neteikiamos arba beveik neteikiamos socialinės priežiūros ir dienos socialinės globos paslaugos vaikams su negalia;

7. Neteikiamos apgyvendinimo paslaugos asmenims su proto ar psichine negalia;

8. Nėra sudarytų sąlygų asmenims su proto ar psichine negalia gauti įdarbinimo su pagalba paslaugą, pagalbos priimant sprendimus paslaugą ar kitų reikalingų paslaugų;

9. Būtina paslaugų plėtra vaikus globojančioms šeimoms (atokvėpio paslaugų teikimas);

10. Įgyvendinant institucinės globos pertvarkos planą svarbu plėtoti bendruomenines paslaugas tėvų globos netekusiems vaikams;

11. Nėra budinčių globotojų, laikinai priimančių vaikus į savo šeimas.

**7. Socialinių darbuotojų ir socialinių darbuotojų padėjėjų skaičius savivaldybėje**

|  |  |  |  |  |  |
| --- | --- | --- | --- | --- | --- |
| Įstaigos | Socialinių darbuotojų etatų skaičius | | | | Socialinių darbuotojų padėjėjų etatų skaičius |
| iš viso | | | iš jų finansuojamų iš valstybės biudžeto |
| Savivaldybės socialinių paslaugų įstaigos | | 53,6 | 24,2 | | 53 |

**8. Ankstesnių metų socialinių paslaugų plano įgyvendinimo rezultatų trumpa apžvalga**

Prienų rajono savivaldybės 2019 m. socialinių paslaugų plane buvo patvirtintos prioritetinės paslaugų gavėjų grupės: netekę tėvų globos vaikai, senyvo amžiaus ir neįgalūs asmenys, šeimos, kurioms taikoma atvejo vadyba, socialinės rizikos suaugę asmenys bei proto ir psichikos negalią turintys asmenys. Visos plane numatytos prioritetinės paslaugos buvo teikiamos rajono gyventojams. Paslaugos buvo teiktos visoms prioritetinėms paslaugų gavėjų grupėms. Iki 2014 m. gruodžio 31 d. visos savivaldybės įstaigos, kurių veikloje numatyta socialinė globa, buvo licencijuotos. 2019 m. socialinės priežiūros paslaugas šeimų, kurioms taikoma atvejo vadyba, vaikams teikė vaikų dienos centrai. Nors iš savivaldybės biudžeto jiems buvo skirta nedaug lėšų, dauguma jų veiklai vykdyti gavo lėšų iš Socialinės apsaugos ir darbo ministerijos, todėl savo veiklą vykdė efektyviai.

Buvo stiprinamas neįgaliųjų, senyvo amžiaus žmonių integravimas į visuomenę. 2017 m. gegužės 8 d. pasirašyta finansavimo sutartis su Centrine projektų valdymo agentūra dėl ilgalaikės bei trumpalaikės socialinės globos paslaugų sukūrimo bei savarankiško gyvenimo namų įkūrimo. Planuojama iki 2020 m. vasario mėn. įgyvendinti šį projektą.

2019 m. buvo sudarytos galimybės socialiniams darbuotojams dalyvauti mokymuose, seminaruose. Socialinės paramos informacinėje sistemoje socialinių paslaugų registro duomenys nuolat pildomi bei atnaujinami. Vykdant teikiamų socialinių paslaugų kontrolę, lankytos šeimos, kurioms taikoma atvejo vadyba, ir pagalbos į namus ir dienos socialinės globos namuose paslaugų gavėjai. Nors buvo teikiamos visos planuotos socialinės paslaugos, jų plėtrą ribojo gyventojų paslaugų poreikio neatitinkančios finansinės galimybės. Teikiamos dienos socialinės globos paslaugos institucijoje ir asmens namuose buvo tinkama alternatyva ilgalaikės socialinės globos paslaugoms. Visiškai tenkinamas buvo asmenų su sunkia negalia paslaugų poreikis, nes jiems paslaugos buvo teikiamos iš valstybės biudžeto specialiosios tikslinės dotacijos lėšų ir jų pačių mokesčių už paslaugas.

Ateityje reikės didesnį dėmesį skirti socialinių paslaugų prieinamumui visų socialinių grupių asmenims, ypač senyvo amžiaus asmenims, gyvenantiems kaimo vietovėse, taip pat asmenims, turintiems proto ir / ar psichinę negalią. Pagal socialinių paslaugų poreikio vertinimą įvairioms gyventojų grupėms, Prienų rajone būtina plėsti nestacionarių socialinių paslaugų teikimą bei atkreipti didesnį dėmesį į teikiamų paslaugų kokybę ir efektyvumą.

**III. UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys**

Atsižvelgiant į socialinių paslaugų poreikį, numatomos prioritetinės socialinių paslaugų gavėjų grupės:

- netekę tėvų globos vaikai;

- šeimos, globojančios vaikus;

- asmenys su psichine ar proto negalia;

- šeimos, kurioms taikoma atvejo vadyba, ir jose augantys vaikai;

- socialinės rizikos suaugę asmenys;

- senyvo amžiaus ir neįgalūs asmenys.

Numatomos šios socialinių paslaugų plėtros kryptys:

* pagalbos namuose paslaugos senyvo amžiaus asmenims ir asmenims su negalia

seniūnijose;

* laikino apgyvendinimo paslaugų teikimas krizės ištiktiems asmenims;
* laikinosios priežiūros paslaugos;
* atokvėpio paslaugų teikimas;
* dienos socialinės globos asmens namuose ir institucijoje paslaugos;
* glaudesnis bendradarbiavimas su nevyriausybinėmis organizacijomis, organizuojant socialines paslaugas Prienų rajono gyventojams;
* esamų ir naujų socialinių paslaugų plėtojimas prioritetą teikiant nestacionarioms socialinėms paslaugoms;
* įvaikinimo ir vaikų globos šeimose skatinimas;
* globėjų ir įtėvių mokymai;
* budinčių globotojų paieška;
* dienos užimtumo paslaugų teikimas asmenims su proto ar psichine negalia;
* vaikų dienos centrų veiklos plėtra;
* tęstinis kompleksinių paslaugų teikimas šeimai.
* savarankiško gyvenimo namų kūrimas;
* savanoriška veikla.

**10. Priemonių planas**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **1 tikslas. Užtikrinti bendrųjų socialinių paslaugų teikimą savivaldybės gyventojams, kuriems jos yra būtinos** | | | | | | | | | | | |
| Uždaviniai | | Priemonės | | Lėšos (Eur),  finansavimo šaltiniai | | | Atsakingi vykdytojai | | | Laukiamas rezultatas | |
| 1 | | 2 | | 3 | | | 4 | | | 5 | |
| 1.1. Plėtoti nestacionarių socialinių paslaugų teikimą įvairioms klientų grupėms, didinant socialinių paslaugų įvairovę. | | Tirti ir vertinti įvairių socialinių paslaugų poreikį.  Plėtoti specialiojo transporto paslaugų teikimą.  Teikti asmens higienos ir priežiūros bei maitinimo organizavimo paslaugas.  Organizuoti sociokultūrines paslaugas.  Tvarkyti socialinių paslaugų gavėjų duomenis SPIS. | | 38 200 Eur savivaldybės biudžetas;  8 500 Eur asmens surinktos lėšos  13 000 Eur  savivaldybės biudžetas;  1500 Eur asmenų surinktos lėšos  7 000 Eur  savivaldybės biudžetas;  100 Eur asmenų surinktos lėšos  Asmens higienos paslaugos Jiezno sen. gyventojams  16 500 Eur savivaldybės biudžetas;  2000 Eur iš kitų šaltinių surinktos lėšos | | | Seniūnijų socialiniai darbuotojai,  Socialinės paramos ir sveikatos skyrius  Prienų socialinių paslaugų centras  Prienų neįgaliųjų draugija, Jiezno žmonių su negalia sąjunga  Prienų socialinių paslaugų centras, NVO,  Jiezno PŠC  Prienų socialinių paslaugų centras  Socialinės paramos ir sveikatos skyrius | | | Įvertintas socialinių paslaugų poreikis užtikrintų tinkamą paslaugų planavimą.  Užtikrintas transporto paslaugų teikimas.  Paslaugas gaus apie 120 neįgaliųjų.  Paslaugas gaus apie 20 asmenų.  Paslauga (maudymosi duše) pagal poreikį bus teikiama seniūnijos gyventojams.  Paslaugas gaus apie55 senjorai,15 neįgaliųjų,  300 vaikų.  Tiksli, išsami informacija apie socialinių paslaugų gavėjus užtikrins tinkamą paslaugų poreikio vertinimą ir efektyvų paslaugų organizavimą. | |
| **2 tikslas. Didinti socialinių paslaugų prieinamumą, plėtojant socialinės priežiūros paslaugas** | | | | | | | | | | | |
| 2.1. Organizuoti ir teikti socialinės priežiūros paslaugas.  2.2. Plėtoti bendruomenines paslaugas tėvų globos netekusiems vaikams.  2.3. Plėtoti nestacionarias užimtumo paslaugas vaikams, augantiems socialinių problemų turinčiose šeimose.  Senjorų užimtumo centro veikla  Jaunimo užimtumo centras  Užimtumo dirbtuvių veikla  2.4. Gerinti socialinių paslaugų infrastruktūrą | Užtikrinti pagalbos į namus paslaugas senyvo amžiaus asmenims.  Organizuoti ir teikti socialinių įgūdžių ugdymo ir palaikymo paslaugas šeimoms.  Užtikrinti laikinojo apnakvindinimo ir intensyvios krizių pagalbos paslaugų teikimą krizinėje situacijoje esantiems asmenims.  Laikinosios priežiūros paslaugos  Kompleksinių paslaugų šeimai  teikimas  Globėjų veiklos organizavimas  Organizuoti globėjų ir įtėvių mokymus  3 bendruomeninių vaikų globos namų išlaikymas  Globos centro plėtra  Plėsti vaikų dienos centro veiklą.  Įkurti senjorų užimtumo centrą  Įkurti Jaunimo užimtumo centrą  Teikti paslaugas asmenims, turintiems proto ar psichikos negalią  VšĮ Veiverių PSPC savarankiško gyvenimo namai  VšĮ Veiverių PSPC globos namai  Bendruomeninai vaikų globos namai | | 164 200 Eur savivaldybės biudžetas;  9 000 Eur asmens surinktos lėšos  375 700 Eur valstybės biudžeto speciali tikslinė dotacija  10 000 Eur savivaldybės biudžetas  85 000 Eur Europos socialinio fondo lėšos  12 000 Eur  6 000 Eur savivaldybės biudžetas  350 300 Eur  savivaldybės biudžetas  24 500 Eur projektinės lėšos  15 000 savivaldybės lėšos (GIMK)  103103 Eur projektinės lėšos  44 000 Eur savivaldybės lėšos  2000 Eur savivaldybės lėšos  5000 Eur savivaldybės lėšos  220 000 Eur projektinės lėšos  30 000 Eur savivaldybės lėšos  70 000 Eur  savivaldybės lėšos  70 000 Eur savivaldybės lėšos | | | Prienų socialinių paslaugų centras  Prienų socialinių paslaugų centras  Jiezno PŠC  Prienų socialinių paslaugų centras, NVO  Jiezno PŠC  Jiezno PŠC  Jiezno PŠC  Jiezno PŠC,  Prienų rajono savivaldybė  Prienų rajono savivaldybė,  Jiezno PŠC,  Prienų socialinių paslaugų centras, Prienų bendruomenė, Išlaužo seniūnijos  bendruomenės šeimos centras  Jiezno PŠC  Jiezno PŠC  VšĮ ,,Mano vaikas“  VšĮ Veiverių PSPC, Savivaldybės administra-  cija  VšĮ Veiverių PSPC, Savivaldybės administra-  cija  Savivaldybės administra-cija | | | Pagalbos į namus paslaugas gaus apie 128 asmenys.  Paslaugos bus teikiamos visoms šeimoms, kurioms taikoma atvejo vadyba.  Bus suteikta psichologo pagalba ir apgyvendinimo paslaugos asmenims, esantiems krizinėje situacijoje (patyrusiems smurtą ir kt.)  Bus organizuojamas vaikų laikinasis apgyvendinimas ir laikinoji globa  Pozityvios tėvystės mokymai, psichosocialinė pagalba, mediacijos paslaugos, vaikų priežiūros paslaugos, pavėžėjimo paslaugos ir kt.  Kai vaikui skubiai reikalinga globa (rūpyba) trumpam laikui, laikinoji globa (rūpyba) iki metų laiko, atokvėpio paslauga globėjams (rūpintojams) dėl ligos, pervargimo ir pan.  GIMK mokymai, kuriuose dalyvaus Prienų rajono savivaldybės gyventojai, norintys globoti ar įvaikinti tėvų globos netekusius vaikus.  Trijuose bendruomeniniuose vaikų globos namuose apgyvendinti 24 vaikai (po 8 vaikus kiekviename)  Globos centro paslaugos garantuojamos likusiems be tėvų globos vaikams bei jų būsimiems globėjams.  Jiezno PŠC vaikų dienos centre paslaugas gaus 36 vaikai . Prienų rajono savivaldybės socialinių paslaugų centre paslaugas gaus 45 vaikai, Prienų bendruomenės – 45 vaikai, Išlaužo bendruomenės šeimos centre – 27 vaikai.  Paslaugas gaus apie 12 senjorų  Paslaugas gaus apie 20 asmenų  Projektas vyks 3 metus, paslaugas gaus ne mažiau kaip 10 asmenų, turinčių proto ar psichikos negalią  Apgyvendinimo paslauga negalią turintiems asmenims, paslaugą gaus 10 asmenų  Apgyvendinimo paslauga, paslaugą gaus 15 asmenų  Pagal poreikį paslaugas gaus tėvų globos netekę vaikai | | |
| **3 tikslas. Vystyti dienos socialinės globos paslaugas institucijoje ir asmens namuose** | | | | | | | | | | | |
| 3.1. Užtikrinti dienos socialinės globos paslaugų teikimą. | | Organizuoti dienos socialinės globos teikimą Prienų socialinių paslaugų centre.  Organizuoti dienos socialinės globos teikimą asmenims su proto negalia.  Plėsti dienos socialinės globos paslaugų teikimą senyvo amžiaus asmenims ir neįgaliesiems asmens namuose (integrali pagalba). | | | 22 700 Eur savivaldybės biudžetas;  33 900 Eur valstybės biudžeto tikslinė dotacija  81 200 Eur savivaldybės biudžeto lėšos; 83 900 Eur valstybės biudžeto speciali tikslinė dotacija  15 000 Eur asmens surinktos lėšos | | | Prienų socialinių paslaugų centras  Prienų socialinių paslaugų centras  Prienų socialinių paslaugų centras | | | 15 neįgalių asmenų gaus dienos socialinės globos paslaugas centre.  5 neįgalūs asmenys su proto negalia gaus dienos socialinės globos paslaugas.  25 suaugę asmenys su negalia gaus paslaugas namuose.  21 paslaugos gavėjas |
| **4 tikslas. Užtikrinti teikiamų socialinių paslaugų tęstinumą, skatinant ir remiant socialinių paslaugų įstaigų veiklą** | | | | | | | | | | | |
| 4.1. Užtikrinti sklandų bendradarbiavi-mą tarp rajono savivaldybės, organizuojan-čios socialinių paslaugų teikimą, ir socialines paslaugas teikiančių įstaigų bei nevyriausybinių organizacijų.  5. Teikti užimtumo skatinimo ir motyvavimo paslaugas ilgą laiką nedirbantiems ir socialinę paramą gaunantiems asmenims | | Užtikrinti socialinės globos paslaugų teikimą likusiems be tėvų globos vaikams.  Sudaryti lėšų kompensavimo sutartis su socialinės globos įstaigomis, teikiančiomis trumpalaikės ar ilgalaikės socialinės globos paslaugas.  2020 m. finansuoti Socialinės reabilitacijos paslaugų neįgaliesiems bendruomenėje projektus.  Finansuoti rajono nevyriausybines organizacijas iš Prienų rajono savivaldybės administracijos Socialinės paramos ir sveikatos apsaugos paslaugų kokybės gerinimo programos (transporto išlaikymas)  Organizuoti būsto ir (ar) aplinkos pritaikymo neįgaliems asmenims darbus ir apmokėti už atliktus darbus.  Modelio įgyvendinimui įsteigti nedirbančių asmenų atvejo vadybininko pareigybę.  Ilgą laiką nedirbantiems ir socialinę paramą gaunantiems asmenims organizuoti ir teikti užimtumo skatinimo ir motyvavimo paslaugas | | | 617 000 Eur savivaldybės lėšos  232 100 Eur savivaldybės lėšos;  348 700 Eur valstybės biudžeto tikslinė dotacija  8 760 Eur savivaldybės biudžeto lėšos;  43 800 Eur valstybės biudžeto lėšos.  13 000 Eur savivaldybės biudžeto lėšos  25 000 Eur valstybės biudžeto lėšos;  17 000 Eur savivaldybės biudžeto lėšos  LR socialinės apsaugos ir darbo ministro 2019-12-30 įsakymu Nr. A1-799, skirta valstybės biudžeto tikslinė dotacija savivaldybės biudžetui Modeliui įgyvendinti 83 300 Eur | | | Jiezno PŠC  Savivaldybės administra-cija,  Jiezno PŠC, Prienų globos namai  Savivaldybės administra-cija, NVO  Savivaldybės administra-cija, NVO  Socialinės paramos ir sveikatos skyrius  Savivaldybės administra-cija | | | Užtikrintas socialinės globos paslaugų teikimas likusiems be tėvų globos vaikams.  Užtikrintas socialinės globos paslaugų teikimas senyvo amžiaus asmenims ir asmenims su negalia.  Planuojama paremti 4 Socialinės reabilitacijos paslaugų neįgaliesiems bendruomenėje projektus.  Planuojama paremti 2 NVO.  Būstas ir (ar) aplinka pritaikyti atitinkamam asmenų kiekiui, atsižvelgiant į turimų lėšų kiekį.  Sumažės nedarbo lygis Prienų rajono savivaldybėje.  35 ilgą laiką nedirbusiems socialinės paramos gavėjams bus suteiktos užimtumo skatinimo ir motyvavimo paslaugos. Užimtumo tarnybai planuojama perduoti įdarbinti apie13 asmenų. |

**11. Regioninių socialinių paslaugų poreikis 2020 m.**

|  |  |  |  |
| --- | --- | --- | --- |
| **Eil. Nr.** | **Socialinių paslaugų rūšys pagal žmonių socialines grupes** | **Socialinės globos įstaiga** | **Mastas**  **(vietų sk.)** |
| 1. | Ilgalaikė socialinė globa senyvo amžiaus asmenims | Prienų globos namai,  VšĮ ,,Gintkosta“ senelių globos namai ,,Smiltelė“ | 3  1 |
| 2. | Ilgalaikė socialinė globa neįgaliems asmenims | Suvalkijos socialinės globos namai | 3 |

**IV. FINANSAVIMO PLANAS**

**12. Socialinių paslaugų finansavimo šaltiniai**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas  **tūkst. Eur** | Pagal planines išlaidas  **tūkst. Eur** | |
| 2018 m. | 2019 m | 2020 m. |
| *1* | *2* | *3* | *4* | *5* |
| 1. | Savivaldybės biudžeto išlaidos socialinėms paslaugoms | 1049,3 | 1225,9 | 1980,0 |
| 1.1. | palyginti su bendru savivaldybės biudžetu, proc. | 4,3 | 5 | 6,6 |
| 2. | LR valstybės biudžeto specialiosios tikslinės dotacijos | 785,0 | 764,2 | 1172,3 |
|  | iš jų: |  |  |  |
| 2.1. | socialinės šeimoms, kurioms taikoma atvejo vadyba, priežiūrai organizuoti | 258,8 | 375,7 | 433,0 |
| 2.2. | asmenų su sunkia negalia socialinei globai organizuoti | 381,2 | 253,5 | 496,0 |
| 2.3. | vaikų globos (rūpybos) išmokoms | 145,0 | 135,0 | 150,0 |
| 2.4 | Vaiko laikinosios priežiūros išmoka | - | - | 10,0 |
| 2.5 | Užimtumo didinimo programos modelio įgyvendinimui | - | - | 83,3 |
| 3. | ES struktūrinių fondų lėšos | 95,0 | 249,0 | 113,2 |
| 4. | Asmenų mokėjimai už socialines paslaugas | 935,0 | 1052,0 | 1057,2 |
| 5. | Kitos lėšos | 3,0 | 1,5 | 0,6 |
| 6. | VDC projektinė veikla | 14,2 | 85,2 | 103,1 |
| 7. | Kitos lėšos iš kitų savivaldybių | 504,7 | 510,80 | 488,9 |
|  |  |  |  |  |
|  | **Iš viso, tūkst. Eur** | 3362,0 | 3010,6 | 4915,3 |

**12.1. Socialinių paslaugų finansavimo šaltinių įvertinimas**

Prienų rajono savivaldybės biudžete (toliau – Savivaldybės biudžetas) kasmet planuojamos lėšos socialinėms paslaugoms teikti, 2020 metams planuojama 1980,0 tūkst. Eur.

2020 m. Prienų rajono savivaldybės gyventojams teikiamoms socialinėms paslaugoms finansuoti ir socialinių paslaugų plėtrai užtikrinti naudojamų lėšų šaltiniai, lyginant su 2020 metais, keisis dėl šių priežasčių: dėl kasmet didinamos socialinės globos kainos visose socialinės globos įstaigose, socialinėms paslaugoms teikti asmenims su sunkia negalia lėšų poreikio augimo, nes vis daugiau asmenų su sunkia negalia pagal poreikį apgyvendinami socialinės globos įstaigose, ir dėl paslaugos integralios pagalbos asmens namuose organizavimo. Planuojama ES struktūrinių fondų paramos lėšas naudoti naujoms integralios pagalbos (dienos socialinės globos ir slaugos) paslaugoms neįgalių asmenų namuose.

Siekiant Savivaldybės biudžeto lėšų taupymo ir efektyvumo, stengiamasi glaudžiai bendradarbiauti su socialinės globos paslaugas Prienų rajono gyventojams teikiančiomis įstaigomis, skatinti jas reguliariai vertinti gyventojų socialinių paslaugų poreikį ir sveikatos būklę. Taip pat palaikyti glaudų ryšį su NVO, skatinti savanorystę.

**13. Socialinių paslaugų finansavimo iš Savivaldybės biudžeto būdai**

|  |  |  |  |
| --- | --- | --- | --- |
| **Eil.**  **Nr.** | **Finansavimo būdai** | **Lėšos** | |
| 2019 m.  (tūkst. Eur) | 2020 m.  (tūkst. Eur) |
| 1. | Socialinių paslaugų pirkimas | 1225,9 | 1980,0 |
| 2. | Tiesioginis socialinių paslaugų įstaigų finansavimas | 1220,9 | 1612,6 |
|  | Iš jo: |  |  |
| 2.1. | Savivaldybės pavaldumo įstaigoms | 1060,9 | 1512,6 |
| 2.2. | Regioninių socialinių paslaugų įstaigoms pagal paslaugų finansavimo sutartis | 160,0 | 100,0 |
| 3. | Savivaldybės biudžeto lėšos, skirtos nevyriausybinėms organizacijoms (neįgaliųjų integracija) | 9,0 | 8,8 |
| 4 . | Neįgaliųjų automobilių išlaikymas | 15,0 | 15,0 |

**14. Lėšos, reikalingos žmogiškųjų išteklių plėtrai**

Augant pageidaujančių gauti pagalbos į namus paslaugas asmenų skaičiui, ypač senyvo amžiaus asmenų ir suaugusių asmenų su psichine ar proto negalia, ir siekiant apsaugoti labiausiai pažeidžiamą visuomenės dalį, lėšos socialinėms paslaugoms teikti bei socialinių darbuotojų etatams finansuoti turėtų būti didinamos. Siekiant efektyvesnio socialinių paslaugų organizavimo, būtina investuoti į socialinių darbuotojų kvalifikacijos kėlimą. Kelti socialinių darbuotojų ir jų padėjėjų profesinę kvalifikaciją, pasinaudojant metodinių centrų organizuojamų mokymų galimybėmis. 2020 m. lėšos darbuotojų kvalifikacijai kelti bus skiriamos atsižvelgiant į finansines galimybes.

**15. Savivaldybės finansinių galimybių palyginimas su numatytų priemonių finansavimu**

Siekiant tenkinti gyventojų poreikį socialinėms paslaugoms ir įgyvendinti Savivaldybės socialinių paslaugų plane numatytas priemones, finansavimą būtina didinti. Prioritetas teikiamas paslaugų, mažinančių institucinės vaikų globos poreikį, pagalbos tėvams, globėjams ir įtėviams teikimui (mokymai, konsultacijos, psichologinė pagalba ir kt.), socialinės priežiūros suaugusiems paslaugų plėtrai, tačiau būtina plėsti ir socialinės globos paslaugas suaugusiems neįgaliems asmenims su proto ir psichikos sutrikimais, šių paslaugų poreikis didėja ir kol kas nėra visiškai patenkinamas.

**15.1. Savivaldybės organizuojamų socialinių paslaugų vertinimas**

Prienų rajono savivaldybėje kintant demografinei situacijai, didėjant socialinių paslaugų poreikiui kai kurių socialinių paslaugų nepakanka ar jos nepakankamai teikiamos atskiroms gyventojų grupėms. Šiuo metu Prienų rajono savivaldybėje teikiamos šios socialinės paslaugos:

1. Bendrosios socialinės paslaugos:

1.1. informavimo;

1.2. konsultavimo;

1.3. tarpininkavimo ir atstovavimo;

1.4. aprūpinimo būtiniausiais drabužiais ir avalyne;

1.5. transporto organizavimo;

1.6. sociokultūrinės;

1.7. asmens higienos ir priežiūros organizavimo.

2. Specialiosios socialinės paslaugos:

2.1. pagalba į namus;

2.2. socialinių įgūdžių ugdymas ir palaikymas;

2.3. dienos socialinė globa asmens namuose;

2.4. trumpalaikė socialinė globa;

2.5. ilgalaikė socialinė globa;

2.6. kompleksinės paslaugos šeimai;

2.7. asmeninio asistento paslauga;

2.8. integralios pagalbos paslauga

Lyginant su ankstesniais metais, Savivaldybės gyventojų socialinių paslaugų poreikiai yra tenkinami geriau, yra teikiamos kokybiškos socialinės globos paslaugos, atitinkančios socialinės globos normų reikalavimus, išaugo teikiamų paslaugų įvairovė.

Prienų rajono savivaldybėje gyvena įvairių socialinių grupių asmenų, kuriems reikalinga nuolatinė ar vienkartinė socialinė parama ir socialinės paslaugos. Daugeliui jų užtikrinamos kokybiškos socialinės paslaugos, tačiau, kaip ir kitos savivaldybės, Prienų rajono savivaldybė neturi tiek finansinių ir žmogiškųjų išteklių, kad visiems potencialiems socialinių paslaugų gavėjams, ypač asmenims su psichine ar proto negalia bei senyvo amžiaus asmenims, kurių fizinis ir socialinis savarankiškumas yra ribotas, galėtų užtikrinti socialinių paslaugų pasirinkimą ir teikimą. Todėl išskiriamos prioritetinės socialinių paslaugų plėtros kryptys ir esamo socialinių paslaugų tinklo plėtra, paslaugų kokybės užtikrinimas.

Prienų rajone sukurtas socialinių paslaugų institucijų tinklas, tačiau jis nėra pakankamas tam tikroms socialinėms grupėms: Prienų rajono savivaldybėje nėra teikiamos senyvo amžiaus asmenų ar suaugusių asmenų su negalia dienos socialinės globos paslaugos institucijoje, nepakankamas vaikų dienos centrų paslaugų teikimas kaimo vietovėse šeimoms, kurioms taikoma atvejo vadyba, neteikiamos arba beveik neteikiamos socialinės priežiūros ir dienos socialinės globos paslaugos vaikams su negalia.

**16. Socialinių paslaugų plėtros vizija**

Socialinių paslaugų plėtros vizija – kurti gyventojų poreikius atitinkančią socialinių paslaugų sistemą, siekti, kad socialinės paslaugos būtų teikiamos bendruomenėje ir šeimose, užtikrinti reikiamų socialinių paslaugų teikimo tęstinumą ir socialinių paslaugų rūšių plėtrą, įtraukiant nevyriausybines organizacijas ir privačias įstaigas, teikiant socialines paslaugas sudaryti sąlygas gyventojams išsaugoti orumą ir patenkinti jų žmogiškuosius poreikius.

**17. Prognozuojamos socialinės paslaugos**

* plėsti socialinių paslaugų infrastruktūrą ir gerinti stacionarių socialinių paslaugų kokybę teikiant ilgalaikės (trumpalaikės) socialinės globos paslaugas, steigti grupinio gyvenimo namus senyvo amžiaus asmenims ir suaugusiems asmenims su negalia;
* teikti neįgaliems ir senyvo amžiaus žmonėms socialinės priežiūros ir dienos socialinės globos paslaugas asmens namuose. Socialinės globos paslaugas asmens namuose gaus iki 20 asmenų, kuriems nustatytas specialusis nuolatinės slaugos poreikis. Pagalbos namuose paslaugas gaus iki 200 asmenų per metus;
* užtikrinti integralios pagalbos paslaugų tęstinumą;
* prevencinis darbas su šeimomis, organizuojant kompleksines paslaugas šeimoms, orientuojantis į kaimiškąsias teritorijas (projektas „Kompleksinės paslaugos šeimai“);
* krizinėje situacijoje atsidūrę vaikai, jų tėvai bei kiti į socialinę atskirtį patekę asmenys gaus reikiamas paslaugas (intensyvi krizių įveikimo pagalba, laikinas apnakvindinimas, trumpalaikė socialinė globa ir kt.);
* plėsti laikino apgyvendinimo motinoms ir vaikams centro veiklą, patvirtinti paslaugos įkainį ir, turint laisvų vietų, šias paslaugas teikti kitų savivaldybių gyventojams;
* laikinosios priežiūros paslaugų teikimas;
* informacijos apie budinčius globotojus sklaida ir skatinimas jais tapti;
* stiprinti globos namų ir kitų organizacijų bendradarbiavimą, siekiant tobulinti socialinių darbuotojų ir kitų specialistų, tiesiogiai dirbančių su šeima, kvalifikaciją bei dalintis pažangiais darbo metodais, užtikrinančiais veiksmingesnes socialines paslaugas šeimai;
* plėsti socialinės ir psichologinės pagalbos paslaugas vaikams ir jų šeimų nariams;
* skatinti globėjų (globėjų giminaičių), globojančių vaikus, likusius be tėvų globos, skaičių;
* plėsti globos centro veiklą, teikti paslaugas visiems Prienų rajono savivaldybės teritorijoje gyvenantiems globojamiems (rūpinamiems) ar įvaikintiems vaikams ir jų globėjams (rūpintojams) ar įtėviams, teikti atokvėpio paslaugas globėjams (rūpintojams) ir šeimynų dalyviams;
* organizuoti užimtumo paslaugas asmenims, turintiems proto ar psichikos negalią, užimtumo dirbtuvėse;
* plėsti vaikų dienos centrų veiklą;
* Jiezno paramos šeimai centre pradėti pasirengimą teikti palydimosios globos paslaugas Prienų rajono vaikams, augusiems globoje;
* Jiezno paramos šeimai centre pradėti pasirengimą teikti dienos socialines paslaugas neįgaliems ir senjorams.
* Jiezno paramos šeimai centre pradėti pasirengimą teikti jaunimo užimtumo paslaugas;
* teikti paslaugas savarankiško gyvenimo namuose asmenims su negalia;
* vykdyti visuomenės švietimą, siekiant ugdyti atviresnes bendruomenes;
* skatinti nevyriausybines organizacijas dalyvauti savanoriškoje veikloje, teikiant pagalbą socialiai pažeidžiamiems asmenims;
* gerinti socialinių paslaugų, teikiamų asmenims su negalia, pagyvenusiems ir seniems žmonėms, kokybę.

**18. Savivaldybės biudžeto augimo perspektyva ir numatomas pokytis**

Didėjant socialinių paslaugų gavėjų skaičiui, esant socialinių paslaugų teikimo ir plėtros vaikams, šeimoms aktualumui, sprendžiant apgyvendinimo, laikino apnakvindinimo paslaugų plėtros, paslaugų teikimo kokybės klausimus, reikėtų, kad socialinėms paslaugoms finansuoti skiriamos lėšos augtų. Socialinių paslaugų plėtrai ir kokybei užtikrinti būtinas socialinių darbuotojų skaičiaus ir jų darbo užmokesčio augimas, šių darbuotojų kvalifikacijos tobulinimas bei lėšų, skiriamų socialinėms paslaugoms, jų plėtrai bei naujų socialinių paslaugų, socialinio darbo formų rajone atsiradimui, didinimas. Priemonių, susijusių su pertvarka Lietuvoje vaikų globos ir neįgaliųjų sistemoje, vykdymas remiantis teisės aktais bei atsižvelgiant į rekomendacijas savivaldybėms. Esant socialinių paslaugų finansavimo didinimo poreikiui, finansavimo šaltinis turėtų būti nepanaudotos savivaldybės biudžeto lėšos piniginei socialinei paramai skaičiuoti ir mokėti. Prognozuojama, kad socialinėms paslaugoms finansuoti skiriamos lėšos turėtų augti kasmet apie 3 procentus.

**19. Išteklių prognozė ateinantiems 3 metams**

Tenkinant Prienų rajono savivaldybės gyventojų poreikius, lėšų, skiriamų socialinėms paslaugoms, poreikis per 3 ateinančius metus turėtų augti. Lėšos skirstomos atsižvelgiant į rajono nustatytą socialinių paslaugų poreikį kiekvienai asmenų grupei, numatytus prioritetus paslaugoms teikti, pagrindinį dėmesį skiriant bendruomeninėms paslaugoms.

Bus siekiama:

* stiprinti prevencinį darbą su šeimomis ir jose augančiais vaikais;
* vaikui, likusiam be tėvų globos, užtikrinti socialinių paslaugų teikimą šeimai artimoje aplinkoje (budintys globotojai, globėjai, bendruomeniniai vaikų globos namai);
* skatinti aktyvesnę globos centro veiklą;
* patenkinti pagalbos į namus ir dienos socialinės globos asmens namuose poreikį kaimiškose vietovėse;
* užtikrinti paslaugų teikimą asmenims, turintiems proto ar psichinę negalią;
* užtikrinti socialinių paslaugų prieinamumą nepriklausomai nuo asmens gyvenamosios vietos.

**20. Siūlomos plėsti regioninės socialinės paslaugos, jų rūšys ir prognozuojamas mastas**

|  |  |
| --- | --- |
| Socialinių paslaugų rūšys  (nurodomos pagal žmonių socialines grupes) | Mastas  (vietų skaičius) |
| Ilgalaikės socialinės globos paslaugos neįgaliems vaikams ir suaugusiems asmenims su su elgesio ir psichikos sutrikimais | 10 |

**V. PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai**

Prienų rajono savivaldybės socialinių paslaugų plano įgyvendinimo priežiūrą vykdys Prienų rajono savivaldybės administracijos Socialinės paramos ir sveikatos skyrius, kuris yra atsakingas už socialinių paslaugų administravimą.

**22**. **Socialinių paslaugų plano įgyvendinimo priežiūros etapai ir įvertinimo rezultatai**

Plano įgyvendinimas aptariamas pasibaigus kalendoriniams metams rengiamame ateinančių metų plane, nurodant jo įgyvendinimo rezultatus. Socialinių paslaugų teikimo klausimai ir kitos plane aprašytos vykdomos priemonės pagal poreikį aptariami su rajono socialinių paslaugų teikėjais bei nevyriausybinių organizacijų atstovais, plano rengėjais, taip pat su seniūnijų socialiniais darbuotojais pasitarimų metu.

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas**

Bus vertinamas plano ir jo priemonių tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos planui įgyvendinti ir tikslui pasiekti, analizuojama, ar pasiekti rezultatai, tikslai ir uždaviniai, jei jie nepasiekti – kokie veiksniai galėjo turėti įtakos rezultatams. Taip pat numatomos šių veiksnių šalinimo ir mažinimo priemonės. Planas bus tikslinamas pagal kintančias aplinkybes ir veiksnius, turinčius ar galinčius turėti įtakos jam įgyvendinti ir tikslui pasiekti. Pasiekti rezultatai ir numatytų priemonių efektyvumas bus analizuojami ir aptariami darbo grupėje.

\_\_\_\_\_\_\_\_\_\_\_\_\_\_\_\_\_